کەسایەتی و ناوەندەکانی مافی مرۆڤ سزای زیندانی کردنی “نەرگس محەمەدی”یان مەحکووم کرد | Roji Kurd ڕۆژی کورد\nHome ڕۆژهه‌ڵاتی ناوه‌ڕاست ئێران کەسایەتی و ناوەندەکانی مافی مرۆڤ سزای زیندانی کردنی “نەرگس محەمەدی”یان مەحکووم کرد\nکەسایەتی و ناوەندەکانی مافی مرۆڤ سزای زیندانی کردنی “نەرگس محەمەدی”یان مەحکووم کرد\nڕۆژی کورد: دوابەدوای بڕینەوەی سەپاندنی سزای ١٦ ساڵ زیندان بۆ “نەرگس محەمەدی” ژنە چالاکی سیاسی، لەلایەن ڕژیمی ئیسلامیی ئێرانەوە، چالاکانی مافی مرۆڤ و ناوەندەکانی داکۆکیاری مافی مرۆڤ دژکردەوەی بەرینیان بەو حوکمە نیشان دا.\nکومیساریای مافی ڕێکخراوی نەتەوە یەکگرتووەکان سەبارەت بە زیندانی کردنی نەرگس محەمەدی، یەکەمین ناوەند بوو کە دژایەتیی حوکمی دەزگای قەزایی رژیمی ئیسلامیی ئێرانی کرد.\nکومیساریای مافی مرۆڤ لە بەیاننامەیەکدا وێڕای مەحکووم کردنی حوکمی ١٦ ساڵ زیندانیی تەعزیری بۆ نەرگس محەمەدی، خوازیاری ئازادیی ئەو ژنە چالاکە بووە.\nلە بەیاننامەی کومیساریای مافی مرڤدا هاتووە: ” ئێمە بە بیستنی حوکمی ١٦ ساڵ زیندانی بۆ نەرگس محەمەدی تووشی سەرسووڕمان بووین”.\nبەیاننامەکە ئاماژەی بەوە کردووە: ” ئێمە لەو باوەڕەداین کە ئەم داکۆکیکارەی مافی مرۆڤە بە شێوەی زۆر جیدی پێویستی بە چارەسەریی پزیشکی هەیە و پێویستە بە زووترین کات پزیشک چاوی پێی بکەوێت”.\nئەو بەیاننامەیە باسی لەوەش کردووە: “نوێنەرایەتیی مافی مرۆڤی ڕێکخراوی نەتەوە یەکگرتووەکان و ناوەندەکانی دیکەی مافی مرۆڤ بۆ ماوەی چەندین ساڵ داوایان لە ڕژیمی ئیسلامیی ئێران کرد کە نەرگس محەمەدی لە زیندان ئازاد بکات، بەڵام سەرجەم هەوڵەکان بێ ئاکام مانەوە و مەحکووم کردنەوەی سەرلەنوێی نەرگس محەمەدی دەرخەری ئەو راستییەیە کە لە ئێراندا رۆژ لە دوای رۆژ قبووڵ کردنی مافی مرۆڤ ئەستەمتر دەبێتەوە.\nلەلایەکی دیکەوە سامانتا پاور، نوینەری ئەمریکا لە شۆرای ئەمنیەتی رێکخراوی نەتەوە یەکگرتووەکان لە تویتێکدا لە فەیسبووک لە نووسینێکی کورتدا خوازیاری ئازادیی نەرگس محەمەدی بوو.\nئەو بەرپرسە ئەمریکاییە لەو نووسینەیدا حوکمی ١٠ ساڵ زیندانیی بۆ نەرگس محەمەدی بە جێگەی سەرسووڕمان لە قەڵەم داوە و رایگەیاندووە کە ئەو ژنە چالاکە بەبێ هۆکار دەستبەسەر کراوە.\nهاوکات لێبوردنی نیونەتەوەیی ٢ رۆژ پێش ئیستا بە بڵاو کردنەوەی بەیاننامەیەک، حوکمی دەزگای داوەریی رژیمی ئیسلامیی ئێرانی لە پەیوەندی لەگەڵ بڕینەوەی حوکمی ١٦ ساڵ زیندان بۆ نەرگس محەمەدی مەحکووم کردووەو بە هێرشی هەمە لایەنە بۆ سەر چالاکانی مافی مرۆڤی لەقەڵەم داوە.\nهەروەها گوتراوە ئەو سزایە دەرخەری ئەوەیە ڕژیمی ئیسلامی وەکوو ئامرازێک بۆ سەرکوتی بەربڵاوی خەڵک، کەڵک لە دەزگای دادوەری وەردەگرێت.\nهەروەها فیلیپ لۆتەر، بەرپرسی کاروباری ڕۆژهەڵاتی ناڤین و باکووری ئەفریقا لە ڕێکخراوی نەتەوە یەکگرتووەکان، لە بەیاننامەیەکدا ڕایگەیاندووە: “حوکمی نەرگس محەمەدی نموونەیەکی دیکەی ئەو ڕاستییەیە کە ڕژیمی ئیسلامیی ئێران بە مەبەستی سەرکوتی چالاکییی هێمنانە پەنا بۆ تۆمەتی مەترسی دروست کردن بۆ تەناهیی نەتەوەیی دەبات”.\nلۆتەر گوتووشیەتی: ” بێ‌گومان نەرگس محەمەدی بەهۆی بەڵێنیی شێلگیرانە لەمەڕ داکۆکی لە مافی مرۆڤ سزا دەدرێ و لێپرسراوانی رژیمی ئێرانیش هێڵی سەرکوتی چالاکانی مافی مرۆڤ و تۆقاندنی رەخنە گرانیان گرتۆتە بەر”.\nئەو لێپرسراوە حومی زیندانی کردنی نەرگس معەمەدیی بە جێگەی شەرم و شوورەیی وەسف کردووە و ڕایگەیاندووە : “هیچ کاتێک لەگەڵ داکۆکیکارێکی مافی مرۆڤ کە وەکوو چرای هیوا، ڕوون و بەرچاوە، هاوشێوەی جینایەتکارێک هەڵسووکەوتی لەگەڵدا ناکرێ”.\nفیلیپ لۆتەر خوازیاری ئازادیی دەستبەجێی نەرگس محەمەدی بووەو گوتووشیەتی: “ئیدعای مافی مرۆڤ لە زاری بەرپرسانی ڕژیمی ئیسلامیی ئێرانەوە جگە لە درووشم هیچی تێدا بەسەر نییەو ئەمەش سووکایەتی کردن بە بنەماکانی عەداڵەت و ئازادیی رادەربڕینە”.\nنەرگس محەمەدی، یەکێک لە چالاکە ناسراوەکانی ئێرانە، کە لەلایەن “دادگای ئینقلابی تارانهەوە حوکمی ١٦ ساڵ زیندانیی تەعزری بۆ بڕاوەتەوە و رۆژی چوارشەممە رێکەوتی ١٨ی مانگی مەی ئەو حوکمەی پێ راگەیاندراوە.\nبڕینەوەی ١٠ ساڵ حوکمی زیندان بەهۆی وەڕێخستنی کەمپەینی “هەڵوەشاندنەوەی هەنگاو بە هەنگاو”ی سێدارە”، ١ ساڵ زیندان بە تۆمەتی هەوڵدان دژی تەناهیی رژیم و ٥ ساڵ زیندانیش بۆ تۆمەتی پێکهێنانی کۆبوونەوە بە مەبەستی پرۆپاگەندا کردن بە دژی ڕژیمی ئێران بۆ نەرگس محەمەدی بووە.\nPrevious articleڕێبەرى کوژراوى تالیبان خاوەن پاسەپۆرتى پاکستانى بە ویزاى ئێران بوە\nNext articleعوسمان جەعفەری: پارتی یەکێتی دێموکراتی کوردستان بۆ دامەزراندنی کۆمارێکی فیدراڵ دموکراتیک لە ئێران خەبات دەکات


فۆڕمی تۆمارکردنی بابەت | بەرهەم مانو بەرزنجی\n$ژیاننامە$ لە 27-03-1972 لە #سورداش# لە دایکبووە، ساڵانێکی زۆرە لە #هۆڵەندا# دەژی. $چالاکی$ یەک لە کاراترین هاوکارەکانی #رێکخراوی کوردیپێدیا#یە و هەزاران تۆمار، وێنە، پەڕتووک و دۆکومێنتی لە داتابەیسی کوردیپێدیادا تۆمارکردووە. $فەیسبوک$ =KTML_Link_Facebook_Begin=barham.manu.barzaingi=KTML_Link_Facebook_Between=فەیسبووکی: بەرهەم مانو بەرزنجی=KTML_Link_Facebook_End=


Kurdîpêdiya - پەژاک: هێرشەکانی فاشیسمی تورکیا پاکتاوکاری گەلی کوردە\n📝 پەژاک: هێرشەکانی فاشیسمی تورکیا پاکتاوکاری گەلی کوردە | Pol: Bellgenamekan | Zimanî babet: 🏳 کوردیی ناوەڕاست\nپەژاک: هێرشەکانی فاشیسمی تورکیا پاکتاوکاری گەلی کوردە\nهێرشێکی بەرفراوان لە لایەن دەوڵەتی داگیرکەری تورکیاوە بە رێکەوتن لەگەڵ وڵاتانی هەرێمی و هێندێ لایەنی بەکرێگیراوی کوردستانی دەکرێتە سەر گەلەکەمان. شاڵاوێکی نوێی پاکتاوکاری لە شەنگال و باشووری کوردستان و هەرێمەکانی پاراستنی مەدیا دەستی پێکردووە. بێ گومان ئەو هێرشانە لە چوارچێوەی کۆنسێپت و پلانێکی چەندلایەنە و جیهانیدا بەڕێوەدەچێ. هێرش بۆ سەر دەستکەوتەکانی گەلی کورد بە ئامانجی سڕینەوە و لەناوبردنێتی و تەنیا بۆ سەر لایەنێک یا خۆد تەڤگەرێک نییە. هەڵبەت ئەگەر بە وشیاریەوە هەڵس وکەوت نەکرێت، ئەو بابەتە دەتوانێ ببێتە سەرەتایەک بۆ شاڵاوێکی هەمەگیرتر لە گشتی کوردستاندا.\nبەردەوام لە مێژووی تێکۆشانی گەلی کورددا، کە گەلەکەمان نزیکی ئازادی و ئامانجەکانی بووتەوە، وڵاتانی داگیرکەری کوردستان بە تێکڕایی و لە چوارچێوەی کۆنسێپت و پیلانی هاوبەشدا هێرشیان هێناوەتە سەر بزووتنەوەکانی ئازادیخوازی گەلی کورد و هەوڵی لەناوبردنیان داوە. ئەمجارەش بە هەمان شێوە دەبینین کە رۆحی هاوپەیمانە کۆنەکانی دژی گەلی کورد لە جەستەی پەیمانی نوێدا زیندوو دەکرێنەوە. دەوڵەتی داگیرکەری تورکیا، خاوەن پرۆژەی نوێ عوسمانیگەریە لە هەرێمەکەدا و بە شوێن گەڕانەوەیە بۆ سنوورەکانی میساقی میللی لە هەنگاوی یەکەمدا و پاشان گەڕانەوەیە بۆ دەسەڵاتی سەردەمی خەلافەتی عوسمانی و داژداری جیهانی ئیسلام. ئەو پرۆژیە بە هاتنە سەرکاری ئاکەپەوە دەستی پێکردووە و سەرەتا بە قۆرغکردنی دەسەڵات لە تورکیادا وەرێکەوت و ئێستا لە ئاستی هەموو رۆژهەڵاتی ناوەڕاستدا پەرەدەستێنێ. نەبوونی هیچ جۆرە پرۆژەیەکی چارەسەرکەر لە لایەن هێزە هژمۆنەکانی جیهانی و ناکۆکی نێوانیان لەسەر دیزاینی نوێی هەرێمەکە، ئەو دەرفەتەی بە وڵاتانی داگیرکەری کوردستان وەک تورکیا داوە کە هاوتەریب لە تەک پرۆژەکانی ئەوان، پلان و بەرنامەکانی سەرەڕۆیانەی خۆی بخاتە گەر و بێ هیچ بەربەستێک درێژە بە کاولکارییەکانی بدات.\nجێگای ئاماژەیە کە تورکیا لە دۆخی ئێستادا وەک بەڕێوەبەر و کاربەڕێکەری پەرگالی جیهانی و ناتۆیە لە هەرێمەکەدا. لە هەموو بوارێکدا لە لایەن ئەو هێزانەوە پاڵپشتی دەکرێ و ئێمکان و دەرفەتی بۆ فەراهەم دەکرێت. بە مەرجێک کە پێشی لە زیادەخوازییەکانی رووسیا و لە ئاستێکی بەرین تردا پەیمانی شانگهای بگڕێ. ئەو راستیە نابێ لەبیر بکەین کە دۆخی لاوازی ئابووری تورکیادا بێ یارمەتی و هاوکاری بەرەی رۆژئاوا بەڕێوەبردنی ئەو پلانە مومکین نییە.\nهەر وەک دەزانرێ پێش دەسپێکردنی ئەو هێرشانە ترافیکێکی دیپلماسی لە ئاستی هەرێمەکەدا بەڕێوەچوو. هەم لێدوانی وەزارەتی دەرەوەی تورکیا لەمەر هەبوونی هێزەکانی پارتی کرێکارانی کوردستان پ.ک.ک لە خاکی ئێراند و هەم چاوپێکەوتنی تاران و ئانکارا لە ئاستی وەزیرانی دەرەوەدا. لە هەمان کاتدا و پێش لەو دیدارە، سەردانی رایەداری میت هاکان فیدان بۆ بەغدا و چاوپێکەوتنی لەتەک کازمی بێ گومان بە رێکەوت نین. دیارە دەبێ بە سەر ئەوانەوە کەمپەینی شەڕی تایبەت لە هەمبەری تەڤگەری ئاپۆیی کە ماوەیەکی درێژە دەستی پێکردووە زیاد بکەین. هەمووی ئەوانە نیشاندەری ئەوەن کە پلانێکی یەکجار بەرفراوان و لە ئاستی جیهانیدا لەسەر تەڤگەری ئاپۆیی بەڕێوەدەچێ. بەشداری ئێران لەو پلانەدا مسۆگەرە. هەم بە شێوازی راستەوخۆ وەک تۆپباران کردن و هاوکاری لەبواری زانیاریدا و هەم لە بواری کردنەوەی دەروازەکانی ئاڵوگۆڕی ئابووری. هەڵبەت دۆخی گەمارۆی ئابووری سەر ئێران و گەڕانی بە شوێن دەرفەتێک بۆ دەورلێدانەوەی گەمارۆکان، زمینەخۆشکەرە بۆ هاوکاری ئێران لە پلانی پاکتاوکاری لەسەر گەلی کورد.\nدەبێ کە قۆناغی یەکەمی ئەو پلانە ئاراستەکەی لە پ.ک.ک بێ. چونکە پ.ک.ک لەو چەند ساڵەی رابردوودا هەم بە تێکۆشانی دیمۆکراتیک لە ئاستی تورکیادا و هەم بە بەڕێوەبردنی جەنگی گەریلایی لە سەدەی بیست ویەکەمدا؛ کۆسپ و لەمپەری هەری مەزنی لە پێش خەونەکانی داگیرکەری ئاکەپە داناو و لە هەمان کاتدا پەردەی لەسەر شانۆگەرییەکانی ئەو وڵاتە لادا. هەروەها لە ئاستی رۆژهەڵاتی ناوەڕاستدا بە پێشکەش کردنی مۆدێلی کۆنفێدرالیسمی دیمۆکراتیک و پێکەوەژیانی گەلان خەتی(هێڵی) سێیەمی بەرجەستە کردوە. ئەوەش بووەتە جێگای کین و تووڕەیی وڵاتانی رۆژئاوا و مسۆگەر بەشداریان لە پلانی لەناوبردنی بزووتنەوەی گەلی کورد. هەڵبەت لە روانگەی ئەوان هیچ هێزێک بۆی نییە کە بەدەر لە پرۆژە و پلانی ئەوان بجووڵێتەوە. هەرگیز نابێ لەبیر بکری کە قۆناغەکانی دوایی ئەو پلانە بە بزووتنەوەی ئاپۆییەوە سنووردار نامێنێ و داوێنی هەموو هێزە کوردییەکان و گەلی کورد دەگرێ. لەبەر ئەوەش بەشداری کردنی هێندێ لایەنی بەکرێگراوی کورد و هێزی کوردستانی لەو پلانەدا، هەڵکەندنی گۆڕی خۆیانە بە دەستی خۆیان. واتە لەناوچوون یا پاکتاو کردنی پارتی کرێکارانی کوردستان و تەڤگەری ئاپۆیی لەناوبردنی خەتی خۆڕاگری و بەرخۆدانە و بە گشتی توانەوەی گەلی کوردە. بۆ وڵاتانی رۆژئاوا پێکانی دوو نیشانە بە تیرێک. هەم بەڕێوەچوونی پرۆژەکانیان بە دەستی تورکیا و هەم لەناوبردنی خەتی بەرخۆدان لە هەرێمەکەدا. کە بووەتە جێگای ئۆمێد و فێرگەی شۆڕش بۆ گەلانی چەوساوە و بن دەستی جێهان. جێگای ئاماژەیە کە گەریلا لاپەڕەی زێڕینی لە بەرخۆدان تۆمار کردووە. بە دەیان جار هێرشەکانی هاوشێوەی تێکبردووە. بۆتە جێگای متمانە و پشت ئەستووری بۆ گەلەکەمان و بە مانای راستەقینە هێزی پاراستنی گەلی کوردە. لەو دۆخەدا بێگومان گریلا جارێکی دیکە بە پاڵپشتی گەل ئەرتەشی تورک و هێزی پیلانگێر بە چۆک دادێنێ.\nپارتی ژیانی ئازادی کوردستان کە بۆ خۆی بەردەوام بووەتە ئامانجی هێرشەکانی دەوڵەتی تورکیا و هەری دوایی شەهادەتی هەڤاڵانمان لە ئاسۆس سەلمێنەری ئەو بابەتەیە؛ بە وردی چاوەدێری دۆخەکە دەکات و وێڕای شەرمەزار کردنی ئەو هێرشە دڕندانەیە بۆسەر گەلەکەمان بە تایبەت گەلی ئێزیدی کە دەکرێ وەک فەرمانێکی نوێ بەناو بکرێ، خۆی بۆ هەموو جۆرە پێشهاتێک ئامادە دەکات. هەموو هێز و توانای بۆ بەرپرچدانەوەی ئەو هێرشانە لە بواری رێکخستنی و سیاسی دەخاتە گەڕ. لەهەمان کاتدا داودەکات لە هەموو پارت و رێکخراوە کوردستانیەکان کە بێ دەنگ نەبن لەهەمبەر ئەو هێرشانە و هەڵوێستی کرداریان هەبێت سەبارەت بەو قەیرانەی کە دەستکەوتەکانی گەلەکەمان دەخاتە مەترسی لەناوچوونەوە. هەروەها لە هەموو چالاکانی مافی مرۆڤ و ئاشتی دەخوازێ کە بۆ راوەستاندنی ئەو ئاگری شەڕە تێکۆشان بکەن. پژاکپژاک داوا دەکات لەو هێز و لایەنانەی کە جێگە دەگرن لەو پلانە قیزەونە ی داگیرکەراندا، پێداچوونەوە بکەن بە ئاکاریاندا و دەست لە بەکرێگیراوی هەڵگرن و بێنە بەرەی گەلەوە. لەو قۆناغەدا زیاتر لە هەموو لایەنەکان، گەلەکەمان لە هەر چوارپارچەی کوردستان پێویستە وەک هەمیشە هەڵوێستی بەرزەی نەتەوەیی نیشان بدا و شەقامەکان بکەنە مەیدانی خۆپێشاندان.\nلە کۆتاییدا جارێکی تر ئەو هێرشە فاشیستیانەی دەوڵەتی تورکیا و بەڕێوەبەرانی ئەو پیلانگێڕییە و بەشدارانی جیهانی و هەرێمی و کوردستانی شەرمەزار و ئیدانە دەکەین.\n#پژاک | #18-06-2020 |\n➕ Em babete lelayen: (Benaz Jola)ewe le: Jun 18 2020 1:02PM tomarkirawe\n👌 Em babete lelayen: (Hawrê Baxewan)ewe le: Jun 18 2020 1:05PM pêdaçûneweyi bokrawe û azadkrawe\n✍ Em babete bo diwacar lelayen: (Hawrê Baxewan)ewe le: Jun 18 2020 1:05PM baştirkirawe\n👁 Em babete 355 car bînrawe\n📊 Amar Babet 380,765\nPertk PDF 11,640\nFaylî peywendîdar 48,999


دووشه‌ممه ٢١ی ئاپریلی ٢٠٠٨ - Radio Sweden Kurdish - Radyoya Swêdê - ڕادیۆی سوید | Sveriges Radio\nدووشه‌ممه ٢١ی ئاپریلی ٢٠٠٨\nبڵاو کرایه‌وه måndag 21 april 2008 kl 16.23\nمن ناسری سینا له ستۆدیۆی ۴٨ی ڕادیۆی نێونه‌ته‌وه‌یی سوید میوانداریی ئه‌م به‌رنامه‌یه‌تان لێده‌که‌م. تا کۆتایی به‌رنامه‌که له گه‌ڵمان بن و دڵنیا بن له‌وه‌ی که ئه‌م به‌رنامه‌یه بۆ بیستن ده‌شێ.\nسه‌ندیکای گشتیی په‌رستارانی سوید (Vårdförbundet) سه‌عات دوازده‌ی ئه‌مڕۆ، ۳٥٠٠ ئه‌ندامی خۆی خسته ناو مانگرتنێکه‌وه که‌چی نزیکه‌ی هه‌زار که‌سیان له به‌ر گرفتی فریاگوزاریی خێرا ناتوانن ده‌ست له کاری خۆیان به‌رده‌ن. سه‌ندیکای په‌رستارانه ڕایگه‌یاندوه که بۆ ده‌سته‌به‌رکردنی زێده‌کرانی مووچه‌که‌یان ئه‌و مانگرتنه‌یان پێکهێناوه و نابێ ژنان که‌مه‌تر له پیاوان معاش وه‌ربگرن.\nله‌م ڕۆژانه‌دا له ڕێی که‌ناڵی ئاسمانیی تله‌فزیۆنی زاگرۆسه‌وه، هه‌واڵی چێکرانی فیلمێکی به‌ڵگه‌یی له سه‌ر کاره‌ساتی ئه‌نفال که ده‌گوترێ تێیدا نزیکه‌ی ١٨٥هه‌زار کورد که‌وتنه به‌ر شاڵاوی پاکتاوی نه‌ژادی و له‌ناوچوون بڵاوبۆوه. ناوی فیلمه‌که به کوردی دایکانی منه و به ئینگلیزی هه‌موو دایکانی من واتا ئاڵ مای مادرز. له پشت ئه‌م کاره که‌موێنه‌یه، سێ ده‌رهێنه‌ری به‌ناووده‌نگی کورد ڕاوه‌ستاون: زه‌هاوی سنجاوی ده‌رهێنه‌ری هاووڵاتیی سوید که به ڕه‌گه‌ز خه‌ڵکی هه‌ولێرێیه و له کارنامه هونه‌رییه‌که‌یدا چه‌ند به‌رهه‌می گرنگی کورته فیلم و چه‌ند خه‌ڵاتێکی سینه‌مایی ده‌بینرێ، ئیبراهیمی سه‌عیدی ده‌رهێنه‌ری مه‌هابادی و ده‌رچووی زانکۆی سینه‌ما له تاران و سه‌ر له ئاخر به‌همه‌نی قوبادی ده‌رهێنه‌ری بانه‌یی و یه‌کێ له سیما هه‌ره ناسراوه‌کانی سینه‌مای هاوچه‌رخی جیهان.\nکارناسان و چاوه‌دێرانی هونه‌ری چاره‌نووسێکی گه‌لێ شاز بۆ ئه‌م فیلمه پێشبینی ده‌که‌ن.\nکورده‌کانی ئێزه‌دی چۆن جه‌ژنی سه‌ری ساڵی خۆیان به‌ڕێوه ده‌به‌ن. هاوکارمان میدیا ئاکره‌یی بۆ زانیاریی زیاتر له‌مباره‌وه چوه سه‌ردانی کورده ئێزه‌دییه‌کان له باژاری لاندسکروونا. ئه‌مساڵ چوارشه‌ممه‌ی سوور، ڕۆژی شانزده‌ی ئه‌و مانگه جه‌ژن گیرا.\nچاوه‌رێ ده‌کرێت له‌داهاتوودا کرێی خانوو زیادبکات، به‌پیێ یاسای خواست و خستنه‌ڕو، ئه‌مه گه‌ربیتوو ئه‌و پێشنیاره نوێیه‌ی که له‌سه‌ر ئه‌رکی حکومه‌تی سویدی سه‌باره‌ت به ڕۆڵی کۆمپانیاکانی خانوبه‌ره که‌له خزمه‌تی گشتی خه‌ڵکدان، ئه‌نجامدراوه بخریته کار. ڕاوبۆچونی جیاواز سه‌باره‌ت به‌م پێشنیاره هاتۆته کایه‌وه. هه‌ندێک پشتگیری لێده‌که‌ن، به‌ڵام هه‌ندێک زه‌نگی مه‌ترسی بۆ ئه‌م یاسایه لێده‌ده‌ن و پێیان وایه گه‌ر یاسای کرێ خانوو به پێێ لۆژیکی بازاڕ هه‌ڵبسوڕێت ئه‌وا کرێی خانوو بێ سنور به‌رزده‌بیته‌وه که ته‌نها له قازانجی ئه‌و گروپانه‌ی کۆمه‌ڵگایه که خاوه‌ن سا مانن.\nوتووێژ له‌گه‌ڵ ده‌رهێنه‌ر زه‌هاوی سه‌نجاوی\nوتووێژ له‌گه‌ڵ ده‌رهێنه‌ر ئیبراهیمی سه‌عیدی


:: AM:10:40:11/05/2022 \nیەكەمین سەرۆكی ئۆكراینای سەربەخۆ كە لە ساڵانی نەوەتەكاندا سەرۆكایەتیی ئەو وڵاتەی بەدەستەوە گرت. دوێنێ لە تەمەنی 88 ساڵی كۆچی دوایی كرد.\nپێگەی "ئیلاف" ئەمڕۆ چوارشەم 11ی ئایار بڵاوی كردووەتەوە، كیێڤ پایەتەختی ئۆكراینا رای گەیاندووە، لیۆنید كراڤچۆك كە یەكەمین سەرۆكی ئۆكراینای سەربەخۆ بوو لە دوای رووخانی یەكێتیی سۆڤییەت. دوێنێ لە تەمەنی 88 ساڵیدا كۆچی دوایی كرد، لە كاتێكدا ئێستە وڵاتەكەی لە ژێر هەڕەشەی رووسیادایە و جەنگی بەسەردا سەپاوە.\nسەرۆكی شارەوانیی كیێڤ ڤیتالی كلیچكۆ لەڕێی تیلیگرامەوە بڵاوی كردووەتەوە، مردنی لیۆنید كراڤچۆك بۆ ئۆكراینا زیانێكی زۆر گەورەیە. ئەو پیاوەی رۆڵی گەورەی هەبوو لە دامەزراندنی ئۆكراینای نوێ و سەربەخۆ.\nئەوەشی نووسیوە كە لیۆنید كراڤچۆك بە پیاوێكی نەترس ناسراوە، لە دوای رووخانی یەكێتیی سۆڤییەت لە قۆناغی نەوەتەكاندا رۆڵی زۆری بینی لە بەڕێوەبردنی ئۆكراینای سەربەخۆ. لە كاتی سەرۆكایەتیی ئەودا، پەرلەمانی ئەو وڵاتە یاسای سەربەخۆیی ئۆكراینای دەركرد و راگەیاند.\nدواتر ئەوەشی نووسیوە كە تا ئەوكاتەی كۆچی دوایی كرد، بە دڵسۆزی بۆ وڵاتەكەی مایەوە و بە پسپۆری و زانیارییەكانی خزمەتی وڵاتەكەی دەكرد. رۆڵی هەبوو بەوەی ژیانێكی خۆشگوزەران لە ئۆكراینا دەستەبەر بكرێت و لەوەیشدا سەركەوتنی بەدەست هێنا.


ئەگەرچی هێشتا ناوەڕۆک و وردەکاری ئەو ڕێککەوتنە نەوتیەی نێوان حکومەتی هەرێمی کوردستان و کۆمپانیای ڕوسنەفت ی ڕوسیایی کە دەگوترێت سەر بە کرملنە بە تەواوەتی دەرنەکەوتوون چین، بەڵام شەپۆلێکی گەورەی ناڕەزایی و ڕەخنە بەرامبەر ئەم ڕێککەوتنە هەیە کە 20 ساڵ دەخایەنێت.\nدوو جۆر ڕا لە شەقامی کوردیدا هەن بەرامبەر بەم ڕێککەوتنە، یەکێکیان بە خۆشحاڵیەوە پێشوازی دەکات و بە هەنگاوێکی گەورەی دادەنێن و لەوبڕوایەشدان سەرەتایەکە بۆ کۆتاییهێنان بە قەیرانە داراییەکەی هەرێمی کوردستان.\nڕای دووهەمیش بە هەنگاوێکی بێ بەها سەیری دەکەن لەو ڕوانگەیەوەی هەتا ئێستا هیچ شتێکی پیشەسازی و بازرگانی نەوت لە هەرێمی کوردستاندا نەبوونەتە مایەی خۆشگوزەرانی بۆ خەڵکی هەرێم بەو ڕێککەوتنە پەنجا ساڵیەشەوە کە لەگەڵ کۆماری تورکیادا مۆرکراوە.\nبەشێکیش لە چاودێر لەوبڕوایەدان ئامانجە سەرەکییەکەی ئەم ڕێککەوتنە نوێیە هەر تەنها لە باری ئابوریدا سنوردار نییە و دەیبەستنەوە بە یاریە سیاسییەکانی ناوچەکەوە لە نێوان تورکیا و ڕوسیا و وڵاتە یەکگرتووەکانی ئەمریکاشەوە.\nئەم ڕێککەوتنەی ڕوسنەفت درێژەکراوەی ڕێککەوتنەکەی مانگی دووی نێوان هەرێمی کوردستان و کۆمپانیای ڕوسنەفتە.\nعەلی حەمە ساڵح، ئەندامی پەرلەمانی هەرێم لە فراکسیۆنی بزوتنەوەی گۆڕان.\nگەشە دارا حەفید، ئەندامی پەرلەمانی هەرێم لە فراکسیۆنی یەکێتی نیشتمانی کوردستان.\nدوابەدوای بڵاوبوونەوەی هەواڵی ئەم ڕێککەوتنە نوێیە چوار فراکسیۆنی پەرلەمانی هەرێمی کوردستان (بزوتنەوەی گۆڕان، یەکگرتووی ئیسلامی، کۆمەڵی ئیسلامی، بزوتنەوەی ئیسلامی) ڕاگەیاندنێکیان بڵاوکردەوە و ناڕەزایی خۆیان دەربڕی بەرامبەر بە ڕێککەوتنەوەکە.\nلە بەشێکی ڕاگەیاندنەکەدا هاتووە "لەلایەکی دیکەوە، واژووکردنى رێککەوتنێکی نوێ لەگەڵ کۆمپانیاى (روس نەفت)ى رووسى ـ بەدرێژکراوەى ئەو ڕێککەوتنانە دەزانین کە ئەم دۆخە خراپەى لە کوردستان خوڵقاند.\nئێمە لە پەرلەمانى کوردستان زۆرجار داوای گرێبەستى 50 ساڵیمان لەگەڵ تورکیا کردووە بۆ لێکۆڵینەوە، بەرپرسانى حکومەت ئامادەنەبوون ئەم گرێبەستە بخەنە بەردەست پەرلەمان، ئەمە جگە لەوەى داواى چەندین گرێبەستى دیکەمان کردووە حکومەت ئاشکرای نەکردووه.\nئەم گرێبەستەى (روس نەفت) ناکرێت بەبێ چاودێرى و لێکدانەوەى پەرلەمان واژوو بکرێت، ناکرێت نەزاندرێت داشکاندنى هەرێم بۆ نرخى ئەو نەوتەى کەکردوویەتى بۆ (روس نەفت) چەندە؟ ناکرێت نەزانرێت کۆمپانیاى (روس نەفت) چۆن دەبێتە هاوبەش یان خاوەندار لەو پێنج کێڵگە نەوتییەدا، بۆ چەند ساڵە؟، ئایا ئەو یەک ملیار دۆلارەى لە مانگى شوباتى ئەم ساڵدا لە کۆمپانیاکە وەرگیراوەو گرێبەستى بۆ کراوە چى لێهات؟"\nپرسیارگەل زۆرن لەسەر ڕەوشی دارایی هەرێم و تەواوی ئەو گرێبەستە نەوتیانەی هەن، هەروەهاش نەبوونی ڕوونی و ئاشکرایی (شەفافیەت) بەشێکی تری ئەو ناڕەزاییانەیە کە بەرامبەر دەسەڵاتدارانی هەرێمەکە هەن، بەتایبەتیش لە ئێستادا کە پەرلەمانی هەرێمی کوردستان پەکخراوە و ناتوانێت وەک پێویست ئەرکی چاودێری خۆی ببینێت.\nبۆچی فراکسیۆنی یەکێتی نیشتمانی کوردستان لەگەڵ چوار فراکسیۆنەکەی تردا ئەو ڕاگەیاندنەی مۆر نەکرد؟\nئایا دەنگە ناڕەزاکان بەرامبەر ڕێککەوتنەکەی ڕوسنەفت بە کوێ دەگەن؟\nئایا تەبایی و ناکۆکی لایەنە سیاسییەکانی هەرێمی کوردستان هەر لەسەر نەوت بەندە؟\nئایا هەڵبژاردن چارەسەری قەیرانی دارایی هەرێمی کوردستان دەکات؟\nمێزگرد: نەوت لە سیاسەتی هەرێمی کوردستاندا


ئایا سۆفیا..چیرۆکێک كە تەمەنى 15 سەدەيە\nدوو ناسنامەى ئاینى و چارەنوسێکى مشتومڕاویی\n2020.07.10 - 23:51\nدادگایەکى توركيا ڕۆژى هەينى مەرسومێكى هەڵوەشاندەوە كە يەكێك لە حكومەتەكانى پێشووى ئەو وڵاتە لە ساڵانى سيیەكاندا دەريكردبوو بۆ ئەوەى مزگەوتى "ئايا سۆفيا" لە ئيستانبوڵ بكرێت بە مۆزەخانە، بەوەش ڕێگەى خۆشكرد كە تەلارەكە دوبارە بكرێتەوە بە مزگەوت و شوێنى خواپەرستى موسوڵمانان.\nڕەجەب تەيب ئەردۆغان سەرۆککۆمارى تورکیا و سەرۆكى پارتى داد و گەشەپێدان كە تەيارێكى ئيسلامييە پێشتر پێشنيارى ئەوەى كرد كە تەلارى ئايا سۆفيا وەك خۆى لێ بكرێتەوە و بكرێتەوە بە مزگەوت، ئەوەش بەپێی راپۆرتێکى ئاژانسى رۆیتەرز.\nئايا سۆفيا مێژوەكەى بۆ 1500 ساڵ پێش ئێستا دەگەڕێتەوە، تەلارەكە شوێنێكى گرنگ بووە لە سەردەمى هەردوو ئيمبراتۆريەتى بێزەنتى و عوسمانيەكان، سەرەتا شوێنێكى گرنگى خواپەرستى مەسيحيەكان بووە و دواتريش موسوڵمانەكان، بۆيە هەر گۆڕانكاريەك لە تەلارەكە كاريگەرى لەسەر شوێنكەوتوانى هەردوو ئايينەكە دەبێت، سەرەڕاى ئەوەش تەلارەكە يەكێكە لەو شوێنانەى لە ليستى شوێنە كلتوريە جيهانيەكان لە رێكخراوى "يونسكۆ"ى سەربە نەتەوە يەكگرتوەكانى تۆمار كراوە.\nتەلارى ئايا سۆفيا كە ناوەكەى واتاى "دانايى خودايى"يە بە زمانى يۆنانى لەساڵى 547 لەسەردەمى "جستنيان" ئيمپراتۆرى بێزەنتى تەواوكراوە.\nئەم تەلارە گەورەيە بەسەر بەندەرى "سەدەى ئاڵتونى" و دەرگاى گەروى بۆسفۆردا دەڕوانێت، ناوەندێكى مەزهەبى "ئارسۆزكسى" مەسيحيەكان بووە وە بۆ چەندين سەدە گەورەترين كەنيسەى جيهان بووە.\nزۆرينەى سەردەمەكان ئايا سۆفيا لەژێر دەسەڵاتى بێزەنتيەكان بووە و بۆ ماوەيەكى كەميش لە سەردەمى سەدەى سيانزەهەم كەوتە دەست سەليبيەكان، تا سوپاى موسوڵمانان بە سەرۆكايەتى سوڵتان عوسمان محەمەد فاتح كۆنترۆڵى كرد و كردى بە مزگەوت.\nعوسمانيەكان لە چوار شوێندا شوێنى بانگدانیان تێدا دروستكرد و هێما مەسيحيەكانيان داپۆشى و تابلۆى گەورەيان بە ناوەكانى خوداى گەورە و پێغەمبەرى ئيسلامى (محەمەد) درودى خواى لەسەر بێت بە زمانى عەرەبى تێدا دانا.\nلەساڵى 1934 مستەفا كەمال ئەتاتورك يەكەم سەرۆكى كۆمارى توركياى عەلمانى مزگەوتەكەى گۆڕى بە مۆزەخانە كە ساڵانە مليۆنان گەشتيار سەردانيان دەكرد.\nلە ماوەى 15 ساڵى ڕابردودا "كۆمەڵەى توركى" هەوڵى ئەوەى دەدا كە دوبارە ئايا سۆفيا بكرێتەوە بە مزگەوت و ئەو داواكاريەى ئاراستەى دادگاكان دەكرد، بۆ ئەوەى مەرسومەكەى ئەتاتورك هەڵبوەشێنرێتەوە.\nلە كۆتا هەڵمەتيشدا كۆمەڵەكە لە بەردەم دادگادا ئاماژەى بەوەدا، ئەتاتورك مافى ئەوەى نييە كە لە خواستەكانى سوڵتان محەمەد دەربچێت و واژۆى لەسەر بەڵگەيەكى ساختە كردووە.\nبەپێى ئەو بەڵگانە ناڕونيەك هەبوو لەنێوان مەرسومەكەى ئەتاتورك كە بە نزيكەيى لە هەمان ئەو كاتەدا دەركراوە كە نازناوى سەرۆك كۆمارى توركياى وەرگرتووە.\nپێشتريش ئەردۆغان ئاماژەى بەوەدابوو، كە پێويستە موسوڵمانان جارێكى تر بتوانن لە ئايا سۆفيا نوێژ بكەن، ئەوەش هەستى بەشێكى زۆر لەو توركانەى هەژاند كە پەيوەستن بە ئايينى ئيسلامەوە و دەنگيان بە حزبەكەى ئەردۆغان داوە لە هەڵبژاردنەكاندا.\nبەپێى ڕاپرسيەك كە ناوەندى ڕاپرسى توركى "ميترۆپۆڵ" ئەنجامى داوە، 44% ى بەشداربوان پێيان وايە كە بابەتى ئايا سۆفيا بۆ سەرقاڵكردنى بيرى دەنگدەرانە و بەلاڕێدابردنى بيريانە لە كێشە ئابوريەكانى توركيا.\nلاى خۆشيەوە ڕۆژنامەى حوريەتى توركى ئاشكرايكردووە، دادگا فەرمانى داوە بەوەى كە ئايا سۆفيا بكرێتەوە بە مزگەوت بەڵام گەشتياران هەر دەتوانن سەردانى بكەن وەك مزگەوتێك و بابەتەكەش بە هەستياريەوە مامەڵەى لەگەڵ دەكرێت.\nنيگەرانيەكان لە دەرەوەى توركيا\nبەتريك مەكسۆنى بارسۆلۆميۆ كە باوكى ڕۆحى نزيكەى 300 مليۆن مەسيحى ئارسۆزكسيە لە جيهاندا ئاماژەى بەوەداوە، گۆڕينى ئايا سۆفيا دەبێتە هۆى دروستبونى كەلێن لەنێوان ڕۆژهەڵات و ڕۆژئاوا، لاى خۆشيەوە كەنيسەى ئارسۆزكسى ڕوسى ئاماژەى بەوەداوە كە گۆڕينى ئايا سۆفيا بۆ مزگەوت قبوڵ نەكراوە.\nهەر سەبارەت بەو بابەتە مايك پۆمپيۆ وەزيرى دەرەوەى ئەمريكا وتويەتى، گۆڕينى ئايا سۆفيا لە بەهاى تەلارەكە كەمدەكاتەوە بۆ خزمەتى مرۆڤايەتى چونكە پردێكە كە پێويستە هەبێت لەنێوان خاوەن ئايين و ڕۆشنبيرى و كلتورە جياوازەكاندا.\nلەلايەكى ترەوە حكومەتى يۆنان كە زۆرينەى دانيشتوانەكەى لەسەر ئايينى مەسيحى ئارسۆزكسين باسى لەوەكردوە، توركيا سەركێشى دەكات لە دروستکرنى درزێكى ويژدانى گەورە لەگەڵ دەوڵەتە مەسيحيەكاندا، تەلارەكە ناوەندێكى ئيمپراتۆريەتى بێزەنتى بووە كە زمانى يۆنانى بووە و كەنيسەكانيشى ئارسۆزكسى بوون.\nلاى خۆشيەوە توركيا ڕەخنەى لەو قسانە گرتووە و بە دەستوەردانى دەرەكى ناويان دەبات، مەولود چاوش ئۆغڵو وەزيرى دەرەوەى ئەو وڵاتە باسى لەوەكردوە، ئەو بابەتە سيادى نيشتمانييە و شتە گرنگەكە ئەوەيە كە گەلى توركيا دەيانەوێت.\nغادە عەبدولڕەزاق ڕەتی دەكاتەوە 15 جار هاوسەرگیری كردبێت و ژمارە ڕاستەقینەكە ئاشكرا دەكات\n2020.07.26 - 15:01


19/1/2021 - 08:50\nئێمه‌ى شۆفێر ڕۆژانه له‌تاسه‌كان ئه‌ده‌ین، به‌وته‌ى ئه‌ندازیارانى میكانیكى ئۆتۆمبێلیش، لێدانى ئه‌و تاسانه كاریگه‌ریى له‌سه‌ر ئۆتۆمبێله‌كانمان ده‌بێت، به‌تایبه‌تى ئه‌گه‌ر به‌خێراییه‌كى زۆر له‌تاسه‌بده‌ین، كه كاریگه‌ریى له‌سه‌ر به‌شه هه‌ستیار‌و گرنگه‌كان‌و تواناى ته‌كنیكى ئۆتۆمبێل ده‌بێت.\nئه‌مانه‌ش ئه‌و به‌شه گرنگانى ئۆتۆمبێلن كه به‌هۆى لێدانى تاسه به‌تایبه‌تى به‌خێرایى‌و به‌تێپه‌ڕبوونى كات، زیانیان پێده‌گات: -\n1 ده‌بڵى ئۆتۆمبێل: پێویسته شۆفێر له‌كاتى تێپه‌ڕبوون به‌سه‌ر تاسه‌كاندا خێراییه‌كه‌ى كه‌مبكاته‌وه، له‌به‌رئه‌وه‌ى ڕۆیشتن به‌سه‌ر تاسه‌كاندا به‌خێرایى زۆر، به‌ته‌واوى ده‌بڵه‌كان خراپ ده‌كات.\n2 قوڵاغی بزۆێنه‌ر: تیژڕه‌وى له‌كاتى تاسه‌دا كاریگه‌رى بۆ سه‌ر ڕاگر‌و قوڵاغی بزوێنه‌رى ئۆتۆمبێل دروست ده‌كات‌و هه‌ندێك كات ئه‌و خێرایی‌و فشاره‌ى كه شۆفێر له‌تاسه‌كان ده‌دات، برغو ده‌شكێنێت‌و كاریگه‌ریى له‌سه‌ر ئه‌دا‌و بزوێنه‌رى ئۆتۆمبێله‌كه دروستده‌كات.\n3 باڵانسى ئۆتۆمبێل: هاوكات دان له‌تاسه‌كان به‌تایبه‌تى تاسه به‌رز‌و كۆنكرێتیه‌كان، هاوسه‌نگى "ته‌وازون یان باڵانس"ى ئۆتۆمبێله‌كه تێكده‌دات.\n4 زیان گه‌یاندن به‌به‌شه‌كانى ژێره‌وه‌ى ئۆتۆمبێل، بۆ نموونه زیان گه‌یاندن به‌سندوقى تروس، شكان‌و زیان گه‌یشتنیش به‌به‌شه‌كانى ژێره‌وه، واته پێویسته شۆفێر بڕه پاره‌یه‌كى زۆر خه‌رجبكات‌و ئه‌و به‌شانه بگۆڕیت یان چاك بكاته‌وه.\n5 زیان گه‌یشتن به‌تایه‌و ویله‌كان له‌كاتى ڕۆیشتن‌و لێدانى تاسه‌كاندا.\nئه‌وه‌شمان بیرنه‌چێت كاتێك شۆفێر خێراییه‌كه‌ى زۆر ده‌بێت‌و له‌پڕ تاسه‌كان ده‌بینێت ئیستۆپێكى به‌هێز ده‌گرێت، له‌م حاڵه‌ته‌شدا ئه‌گه‌ر شۆفێر‌و سه‌رنشینه‌كان پشتێنى سه‌لامه‌تیان به‌ستیبێت، زۆر باشتره‌و له‌پێناو پارێزگاریكردن له‌سه‌لامه‌تیان.\nگومانى تێدا تییه له‌زۆرێك له‌گه‌ڕه‌ك‌و كۆڵانه‌كان، هاوڵاتیان خۆیان تاسه‌ى ده‌ستكرد داده‌نێن، له‌به‌ر ڕێگریكردن له‌هه‌ندێك شۆفێر كه نابه‌رپرسانه له‌كۆڵانه‌كاندا كه جێگه‌ى نیشته‌جێبوونى چڕن‌و خێرایی دیاریكراوه، تیڕڕه‌وى ده‌كه‌ن، به‌بێ گوێدان به‌بوونى پیاده‌ى منداڵ‌و پیر‌و كه‌مئه‌ندام، له‌م حاڵه‌ته‌دا نابێت هاڵاتیان خۆیان سه‌ربه‌خۆیانه تاسه دابنێن، به‌ڵكو پێویسته سه‌ردانى هاتوچۆ بكه‌ن، بۆ ئه‌و مه‌به‌سته.\nله‌به‌رئه‌وه‌ى له‌هه‌ندێك شوێن هاوڵاتیان تاسه‌ى نه‌شیاو داده‌نێن‌و ئاسته‌نگ بۆ هاتوچۆى ئۆتۆمبێل دروستده‌كات‌و زیان به‌ئۆتۆمبێله‌كان ده‌گه‌یه‌نێت، بۆیه به‌شى زیاده‌ڕۆیى‌و شاره‌وانى سلێمانى به‌هه‌ماهه‌نگى له‌گه‌ڵ به‌ڕێوه‌به‌رایه‌تى هاتوچۆ هاتوچۆى پارێزگاى سلێمانى بڕیاریانداوه، له‌هه‌موو گه‌ڕه‌ك‌و كۆڵانه‌كاندا تاسه نایاساییه‌كانیان لابردووه‌و لاده‌بن.\nهه‌ر هاوڵاتیه‌ك له‌كۆڵانه‌كه‌یدا به‌هاوكارى‌و ئاگادارى دراوسێكانى، ده‌توانێت سه‌ردانى هاتوچۆ بكات‌و داواكاریى بۆ دانانى تاسه پێشكه‌ش بكات، به‌ڕێوه‌به‌رایه‌تى هاتوچۆى پارێزگاى سلێمانیش به‌ئه‌ركى خۆى هه‌ڵده‌سێت‌و له‌سه‌ر داواى هاوڵاتیان تاسه‌ی یاساییان بۆ داده‌نێت.\nله‌كۆتاییدا ده‌بێت ئه‌وه بزانین كه تاسه ده‌ستكرده‌كان، به‌تایبه‌تى تاسه به‌رز كۆنكرێتیه‌كان سه‌ره‌ڕاى ئه‌وه‌ى سودیان هه‌یه بۆ كه‌مكردنه‌وه‌ى خێرایی، له‌گه‌ڵ ئه‌وه‌شدا ئه‌گه‌ر شۆفێر به‌تیژڕه‌وى لێان بدات زیان به‌ئۆتۆمبێله‌كه‌ى ده‌گات، بۆیه له‌پێناو ئه‌وه‌ى پارێزگارى له‌سه‌لامه‌تى خۆمان‌و ئه‌وانى تر‌و زیانى مادیمان پێنه‌گات، ده‌بێت به‌خێرایی له‌تاسه‌كان نه‌ده‌ین.\nژێده‌ر - هاتووچۆی سلێمانی


پارێزگارێکی پارتی نا، بەڵکوو بە (حورمەت!)\nسلێمان عەبدوڵا یونس، پیاوی (کابرا بەحورمەتەکە)، لە وتارێکیدا دەربارەی پۆستی پارێزگاری کەرکووک بە ناونیشانی “پارێزگارێکی پارتیی بێلایەن؟!”، هەندێ شەکری شکاندووە، کە مەگەر هەر خۆی لەزەتی لێ ببا، دەنا کەس ئیرەیی پێ نابات.\nئەو زەلامە لە دەستپێکی وتارەکەیدا و بە لۆژیکی (فیتی سەر بە قولابە!) خۆڵ دەکاتە چاوی خەڵک و دەنووسێت “لە سەرۆکی ھەرێمەوە ھەتا چایچییەک، لە سنووری زەرد پارتییە”. وەک ئەوەی لە زۆنی سەوز هەرچی پلە و پۆست و وەزیفە هەیە، بە برابەشی لەنێوان هێز و لایەنەکاندا دابەش کرابێت. ئێ برالە بیرت چوو پۆستی پارێزگاری سلێمانی، کە پشک و ئیستیحقاقی گۆڕان بوو، کەچی چاویان چووە پشتی سەریان، تا دوو ساڵ پێیان ڕەوا بینین و بە منەت و هەزار تکا و فشار کورسییەکەیان ڕادەست کردن. ئەوە هیچ کە خۆت لە هەمووان باشتر دەزانیت، ئەگەر لە ڕووخساریشدا یەک حکوومەتیی هەبووبێت، ئەوا بە کردەنی، سەرۆکی حکوومەت لەودیو دێگەڵە دەسەڵاتی دامەزراندنی بەردەست و کارگوزارێکیشی نەبووە، ئیتر ئەم کەش و فشەت لەپای چی؟\n(سێمان*) کە هەر لە سێبەری نازی کابرادا گەورە بووە و لەسەر ئیمتیازی یەکێتی و مافی خەڵکی تیکۆشەر و قوربانیدەر و مافداری یەکێتی، لە نەرم نووستوە و لە گەرم خواردوویەتی، کەچی کە لەگەڵ مامۆستاکەیدا چووە ناو هاوپەیمانی، هیچ نەما بەو یەکێتییە نەکات، هەزاران بەرد و تفی کردە ئەو کانییەی، کە پێش خەڵکی موستەهەق و تیکۆشەر و قوربانیدەری یەکێتی، ئەو بە قووم نا، بەڵکوو بە جەڕە و شەربە و دەبە لێی خواردەوە، وەلێ چونکێ ئێستا دۆخەکە گۆڕاوە، بۆ ئەوەی لە ئاست یەکێتیدا کەفارەتی گوناه بدا و ڕووی ئەوەی هەبێت بچێتەوە ڕیزەکانی، هاتووە پەلاماری پارتی دەدات.\nبرالە ئەو ڕۆژانە لە خەمی (قودس و قەڵا)دا بوایت، کە لە خیانەتی ١٦ی ئۆکتۆبەردا، بە خاک و خەڵکەکەیەوە خستیانە توورەگە و پێشکەشی حەشدی وەحشییان کرد، نەک ئێستا فرمێسکی تیمساحی بۆ بڕێژیت و ئەوەش بە پارتی ڕەوا نەبینی، کە داوای دانانی پارێزگارێکی بێلایەن بۆ شارەکە بکات.\nئەو زەلامە وەک بووقی شەڕ، هاتووە و لەبری ڕاوێژی حەکیمانە و پێشنیاری ئاشتیخوازانە، تەنیا بۆ ئەوەی بتوانێ بە ڕووێکی سوور بچێتەوە ناو یەکێتی و بەم وڕێنانەی، هەڵوێستەکانی خۆی لە سەردەمی (ناوەندی بڕیار) و (دامەرزاندنی هاوپەیمانی) لە بیری یەکێتییەکان بباتەوە، ئامۆژگاریی یەکێتی دەکات، کە چۆن لە بابەتی پۆستی سەرۆک کۆماردا، پشتی پارتی بە زەویدا دا، ئاواش ئەمجارە و لە بابەتی پۆستی پارێزگاردا “لەلایەن یەکێتییەکی یەکگرتووی بەھێزەوە، بخرێتەوە بەزەویدا، جا پارتی چۆن دەکەوێت بە ئەرزا و کوێی بریندار دەبێت، با یەکێتی بیری لێ نەکاتەوە!”. جارێ ئەوە هیچ کە هەموومان دەزانین مامۆستاکەی، بە چ گەمەیەک گەیشتە سەر کورسیی سەرکۆماری و حورمەتەکەی لەناو قووتووی کام عەتاردا بەجێما، بەڵام ئەوەی کە ئەو زەلامە ئامۆژگاریی یەکێتی دەکات پارتی بە زەویدا بدا و کوێیشی بریندار دەبێت گرفت نییە، گەمەیەکی زۆر ساویلکە و منداڵانەیە، چونکە ئەو لە هەموومان باشتر دەزانێت، کە دەردی یەکێتی هەر تەنیا لە پۆستی پارێزگاری کەرکووکدا نییە (ئەو پۆستەی بە حیساب ناوەکەی لەناو گیرفانی خیانەتکارانی ١٦ی ئۆکتۆبەردا بوو!)، بەڵکوو لە پۆستە وزارییەکانی بەغدا دایە، وەک چۆن لە پشکەکانی ناو حکوومەتی هەرێمی کوردستانیش دایە، کە هێشتا لە سای ئەو “یەکێتییە بەهێز و یەکگرتوو”ەی سێمان باسی دەکات، لەبەر فرەکوێخایی و باڵ باڵێن، نەیانتوانیوە پۆستی سەرۆکی پەرلەمانی کوردستان (کە ڕەنگە ببێتە پشکی یەکێتی) لەناو خۆیاندا یەکلایی بکەنەوە.\nوێدەچێت ئەو زەلامە زۆر خۆشیی بە شێواندنی مێژوو و ئاوەژووکردنەوەی ڕاستییەکان بێت، ئەوە بۆیە هێشتا بە هەوای ئەو وەهم و وڕێنانە دەژیێت و دەنووسێ، کە گوایە “پارتی لەڕابردودا دەرفەتی بووە لە سۆنگەی غافڵگیرییەکانی پەرتەوازەیی ناو ماڵی ڕکابەرەکەی و کێماسییەکانی پەنجا بە پەنجاوە، مستەکۆڵەی بەھێزی لە دەموچاوی یەکێتی بدات”، بەڵام لەبیری خۆی دەباتەوە، کە هەڵبژاردنەکانی عێراق و کوردستان سەلماندییان، سەنگ و قورسایی پارتی لە گۆڕەپانی سیاسیدا چەند و چۆنە. واتە ئەوە پارتی نییە مستەکۆڵەی لەم و لەو داوە، بەڵکوو ئەوە دەنگدەرە دەزانێت، چۆن و لەسەر چ بنەمایەک تۆڵەی خۆی لە هەموو ئەوانە دەکاتەوە، کە تەنیا میزڵدانی دروشمەکانیان پڕە، وەکووتر هەر کە بە هەوادا چوو، میزڵدانەکە بۆ خۆی بەرگەی ئەم هەموو هەوای درۆ و دروشمە ناگرێ و دەتەقێ!\nدیارە سێمان پێی ناخۆشە، کە پارتی دەڵێ کۆتایی ئەو سەردەمەیە (مەبەستی تەوافووقی سیاسیی هێزە کوردییەکانە). ئێ برالە ئەوە هەر ئەو حزبە بڕیاری کۆتاییهێنان بەو سەردەمەی دا، کە هەتا دوێنێ تۆ تەقەت لێی دەکرد و ئەمڕۆش دەتەوێ لەسەر حیسابی فیتنەگێڕی و پلارگرتن لە پارتی، ئەستۆپاکیی خۆتی بۆ بسەلمێنی. ئەو حزبەی لە بەغدا لە عورفی دەستنیشانکردنی کاندیدی سەرکۆمار، وەک پشکی کورد دەرچوو و لەبری ڕێککەوتن لەناو فراکسیۆنە کوردستانییەکاندا، بە دەستی ئەنقەست بردییەوە سەر سفرەی پەرلەمانی عێراق. ئێ پارتی هەنووکە دەیەوێ هەر بە هەمان بژاردەی دڵخوازی ئێوە، پۆستی پارێزگاری کەرکووک و پۆستەکانی هەرێمی کوردستان لە پەرلەمانی کوردستان و بەگوێرەی ئیستیحقاق و سەنگ و قورسایی هێزەکان، دابەش بکرێن. ئیتر بۆچی ئەمیان عادەت بێت و ئەوەیان عیبرەت؟\nسێمان خوات بێت، هەر دوێنێ بوو، زۆر دوور نییە، لە خیانەتی ١٦ی ئۆکتۆبەردا بەشێکی ناو یەکێتی، ئەوانەی کە مامۆستاکەتیان بردە سەر کورسیی سەرکۆمار و حورمەتەکەی لە جانتاکەی ئەواندا بەجێما (نەک یەکێتییە نەتەوەیی و نیشتمانپەروەر و تێکۆشەر و قوربانیدەرە ڕاستەقینەکان)، غەدریان لە “کەرکووکییەکان و قوربانی و دەسکەوتە دیموکراسییە بەخوێن بەدیھاتووەکانی” یەکێتی کرد و لە یاریێکی زۆر کەشفدا، سازشیان لەسەر (قەڵا و قودسە سەوزەکەی مام جەلال) کرد، ئیتر ئەو هەرزانفرۆشکردنەی کوردایەتی و مەراییکردنەت بۆ ئەو یەکێتییەی دوێنێ تیغت لێی دەسووی و تیرت تێی دەگرت، لە پای چی؟\nچییە؟ دەڵێی گەدەت بە (کوردایەتیی زەردی پارتی) دەترشێ؟ برالە پارتی وەک ئەوەی تۆ دەیڵێیت و دەتەوێ بە هۆیەوە خۆت لەبەردەم یەکێتی و کەرکووک و کەرکووکییەکاندا شیرین بکەیت “پارێزگارێکی بێلایەن بەڵام پارتی” ناوێت، بەڵکوو پارێزگارێکی بێلایەن، یان سەر بە هەر حزبێکی دیکەی بۆ کەرکووک دەوێ، کە بە لایەنی کەمەوە (بە حورمەت) بێت!\nجەنابی لیوای بندیوار، چش لەم وڕێنە و مەراییە سیاسییانەت، ڕاستییەکەی پێش ئەوە دەبێ تۆ لەسەر ئەتککردنی زمان و ڕێنووس، سەرکۆنە بکرێیت. واز لە هەموو هەڵە زمانەوانی و ڕێنووسییەکانی دیکە بێنە، خوات بێت ئەم نیشانەی پرسیار و سەرسوڕمانە (؟!)ت بە چ بۆنەیەکەوە لە پشتی ناوونیشانی نووسینەکەت داناوە؟\nلە ڕاستیدا ئەوە بەتەنیا ڕای سێمان نییە، بەڵکوو وەک پەیک و هەواڵنێری کابرا، لە ناواخنی نووسینەکەیدا پەیامی ئەویشی بە خشکەیی گەیاندووە.\nبەهەرحاڵ، هەر کێ لە شوێنی سێمان بێ و لە پڕێکەوە کرابێتە کوڕێک، هەر وا دەکات و بە ماستی خۆی ناڵێ ترشە. هەر کێ بێت و فیشەکێکی نەتەقاندبێت و بە پلەی لیوا خانەنشین کرابێت، هەروەک ئەو دەکات و تۆزێ وەفای بۆ خانەنشینییە بندیوارەکەی دەبێت. ڕاستیی بابەتەکە هەر ئەوەیە، ئێ خۆ ناکرێ چاوەڕێی ئەوەی لێ بکەین، لە ئاست ئەو ناز و نیعمەتەی، کە وەک مەکرەمە بەسەریدا بارێنراوە، نمەکحەرام و سپڵە دەرچێت!\n* لای ئێمە بە سلێمان دەڵێن سێمان.


توێژینەوەیەکی نەرویژی دەریخستوە، ئه‌و كه‌سانه‌ی رۆژانه كه‌م ده‌خه‌ون زیاتر له كه‌سانی ئاسایی توشی ئازار ده‌بن.\nتوێژینه‌وه‌كه له په‌یمانگای ته‌ندروستی كۆمه‌ڵی نه‌رویجی ئه‌نجامدراوه كه نزیكه‌ی (١٠) هه‌زار كه‌سی پێگه‌یشتو به‌شدارییان تێدا كردوه و خشته‌ی خه‌وتنیان له رۆژێكی ئاساییدا وه‌رگیراوه، دواتر سه‌رجه‌می به‌شداربوه‌كان تاقیكرانه‌وه و ده‌ستیان بۆماوه‌یه‌ك له‌ناو ئاوی سارددا دانرا، ده‌ركه‌وت ئه‌وانه‌ی كه كه‌م ده‌خه‌وتن زوتر هه‌ستیان به سه‌رما و ساردی ئاوه‌كه كردوه و ده‌ستیان هێناوه‌ته‌وه ده‌ره‌وه.\nهاوكات توێژه‌ران ئه‌وه‌یان بۆ ده‌ركه‌وتوه كه كه‌مخه‌وی واده‌كات وه‌رگره ده‌مارییه‌كانی مێشك هه‌سته‌وه‌رتر بن و زووتر هه‌ست به ئازار بكه‌ن، هه‌ر ئه‌وه‌ش هۆكاره بۆ ئه‌وه‌ی كه‌متر خۆیان رابگرن و زوتر ده‌رمان به‌كاربهێنن، بۆیه توێژه‌ران ئامۆژگاری هاوڵاتیان ده‌كه‌ن كه شه‌وانه زو بخه‌ون و ماوه‌ی خه‌وتنیان له نێوان شه‌ش بۆ هه‌شت سەعاتدا بێت.\n18/05/2015 بینین: 21304


سەنتەری میترۆ: مافی زانین مەرجی گرنگی حوكمداری باشە\nسەنتەری میترۆ بۆ داكۆكیكردن لە ئازادی رادەربرین و رۆژنامەوانی، دەڵێن چاودێری هەردوو بڕیاری هاوكاریكردنی دەزگاكانی راگەیاندن و كاراكردنی یاسای مافی دەسكەوتنی زانیاری دەكەن كە حكومەتی هەرێمی كوردستان بڕیاری لەسەرداوە.\nكە لە كۆبونەوەی رۆژی چوارشەممە 22 ی حوزەیرانی 2022 ، بە سەرپەرشتی مەسرور بارزانی سەرۆكی حكومەتی هەرێم و ئامادەبوونی قوباد تاڵەبانی جێگری سەرۆكی حكومەت ، كۆبونەوەی ئەنجومەنی وەزیرانی هەرێمی كوردستان بەڕێوەچوو.\nلە بەیاننامەیەكدا سەنتەری میترۆ ئاماژە بەوە دەدات:" بە پێی راگەێنراوی رەسمی كۆبونەوەكە سەرۆك وەزیران بە ئاماژەكردن بە دیدارەكەی لە گەڵ دەزگاكانی ڕاگەیاندنی كوردستان، وەزارەت و بەرپرسانی حكومەتی ڕاسپارد، هاوكاری زیاتری دەزگاكانی ڕاگەیاندن بكەن و ئاسانكاری پێویستیان پێشكەش بكەن و زیاتر زانیاری و ڕوونكردنەوە دەربارەی كار وچالاكییەكانی حكومەت بە دەزگاكانی ڕاگەیاندن و ڕای گشتی كوردستان بگەیەنن، ئەمەش بەشێكە لە كارنامەی حكومەت لە ڕووی شەفافیەت و ئاگاداركردنەوەی ڕای گشتی".\nهەروەها ئەوەیان خستۆتەروو كە پاشان قوباد تاڵەبانی جێگری سەرۆكی ئەنجومەنی وەزیران، سەرەڕای پشتگیریكردنی لە وتەكانی سەرۆكی ئەنجومەنی وەزیران، پێشنیاری كاراكردنی یاسای مافی دەسكەوتنی زانیاری لە هەرێمی كوردستان، ژمارە 11 ی ساڵی 2013 كرد، ئەویش لە ڕێگەی دەركردنی ڕێنمایی ئاسانكاریی جێبەجێكردنی یاساكە لە لایەن ئەنجومەنی وەزیرانەوە، بۆ ئەوەی بە شێوەیەكی سیستماتیك، بابەتی پێدانی زانیاریی دروست، بە ڕۆژنامەنووسان و هاووڵاتییان ڕێك بخرێتەوە.\nسەنتەری میترۆ دەڵێن كە لە رۆژی دامەزراندنییەوە لە 11ی ئابی 2009، چاودێری جێبەجێكردنی یاسای ژماە 35ی ساڵی 2007 یاسای رۆژنامەگەری لە كوردستان و پاشانیش لە رۆژی دەرچوونی یاسای ژمارە (11)ی ساڵی 2013 یاسای مافی دەسكەوتنی زانیاری لە هەرێمی كوردستان دەكەن داوای دەركردنی رێنماییان بۆ یاساكە كردوە كە كراوە بە ئاستەنگ لە بەردەم جێبەجێكردنیدا.\nهاوكات ئەوەش دووپاتدەكەنەوە كە جەخت لە هەڵوێستەكانی رابردوویان دەكەنەوە: "مافی زانین مەرجی گرنگی حوكمداری باشە، پەیوەندی نێوان مافی زانین و دیموكراسیەت لەیەكتر جیاناكرێنەوە، مەبەستمانە بەشداری گشتی لە بڕیاردا هەبێت و هاوڵاتیان بێبەشنەكرێن لە بڕیارە گرنگەكان. ئەمەش لە ئەنجامی زانیاری دروستەوە بەرجەستە دەبێت".\nسەنتەری میترۆ لە كاتێكدا كە پێشوازی لە بریارەكانی كۆبونەوەی حكومەتی هەرێمی كوردستان دەكات لە هاوكاریكردنی دەزگاكانی راگەیاندن و كاراكردنی یاسای مافی دەسكەوتنی زانیاری لە هەرێمی كوردستان، ژمارە 11 یساڵی 2013 ، چاودێری جێبەجێكردنی ئەم دوو بریارە دەكات كە لە ئەگەری لادان و جێبەجێنەكردنیان راپۆرتی چاودێری خۆی لەم بارەیەوە بۆ رای گشتی رادەگەیەنێت.\nسەنتەری میترۆ لە ئابی 2009 بە هەوڵی كۆمەڵێك رۆژنامەنوس و بەرگریكاری مافی مرۆڤەوە، بە هاوكاری رێكخراوی پەیمانگای رۆژنامەنوسانی جەنگ‌و ئاشتی IWPR ی ئەمریكی دامەزاروە، لەو كاتەوە 11 راپۆرتی دەربارەی رەوشی ئازادی رۆژنامەگەری بڵاو كردۆتەوە.\nلەسەرەتای دامەزراندنیەوە لە رێگەی پرۆژەوە هەریەك لە رێكخراوەكانی پەیمانگای رۆژنامەنوسانی جەنگ و ئاشتی (IWPR) و رێكخراوی گەلی نەرویژی (NPA) و پاڵپشتی میدیای نێودەوڵەتی (IMS)، Gulf Center for Human Rights، پاڵپشتی كردوە. میترۆ بۆ ساڵی 2021 چوار پرۆژە بە هاوكاری وەزارەتی دەرەوەی ئەمریكا، رێكخراوەكانی IMSی دەنیماركی و رێكخراوی Intenews ، جێبەجێكرد.


هەدەپە سەلاحەدین دەمیرتاش بۆ پۆستی سەرۆك كۆماری توركیا كاندید دەكات – Politic Press\nهاوسەرۆكی پارتی دیموكراتی گەلان دەڵێت، كاتی رۆشتنی دەسەڵاتی ئێستای توركیا هاتووە و سەلاحەدین دەمیرتاشیش كاندیدی پارتەكەیانە بۆ پۆستی سەرۆك كۆماری توركیا.\nپەروین بوڵدان، هاوسەرۆكی پارتی دیموكراتی گەلان (هەدەپە) لەبەردەم لایەنگرانی پارتەكەی لە شاری ئیستانبوڵ وتی: كاتی رۆشتنی دەسەڵاتی ئێستای توركیا هاتووە و لێرەوە دەسەڵاتی (ئاكەپە) كۆتا رۆژەكانی خۆی لە دەسەڵاتدا دەژمێرێت.\nهاوسەرۆكی هەدەپە، وتی : لەسەر رێچكەی خۆمان بەردەوام دەبین تا دەگەین بە دەسەڵات و سەلاحەدین دەمیرتاشیش دەكەین بە سەرۆك كۆماری توركیا.\nبڕیارە هەڵبژاردنی سەرۆك كۆمار و هەڵبژاردنی پەرلەمانی توركیا لە ساڵی (2023) بەیەكەوە ئەنجام بدرێن.\nسەلاحەدین دەمیرتاش، هاوسەرۆكی پێشوی هەدەپە كە ئێستا لە زینداندایە، لە هەڵبژاردنی سەرۆك كۆماری توركیا لە ساڵی (2018)، رێژەی (8.4%)ی دەنگەكانی بەدەستهێنا بوو و لەدوای ئەردۆغان و موحارەم ئینجە پلەی سێیەمی گرتبوو.\nرۆژی 28 ی ئایاری رابردوو دادگای سزا قورسەكانی ئەنقەرە لەسەر دۆسیەی هەڕەشەكردن لە دادوەری دۆسییەكانی دژەتیرۆر، سزای دوو ساڵ و شەش مانگ زیندانیكردنی بۆ سەلاحەدین دەمیرتاش هاوسەرۆكی پێشووی هەدەپە دەركرد.\nلە كاتێكدا پێشتر لە 22 ی ئازاری رابردوو دادگایەكی ئیستانبوڵ، سزای سێ ساڵ و شەش مانگ زیندانی بەسەر سەڵاحەدین دەمیرتاشدا سەپاند، بە تۆمەتی سوكایەتیكردن بە رەجەب تەیب ئەردۆغان سەرۆككۆماری توركیا.\nTags: توركیا سەلاحەدین دەمیرتاش هەدەپە\nیەبەشە دەربارەی هێرشەکەی ئەمڕۆی شەنگال راگەیەندراوێك بڵاودەكاتەوە\nوەزیری بەرگری عێراق: هێرشەكانی توركیا پێشێلكردنی سەروەری خاكی عێراق نییە\nتوركیا دوو بەرپرسی دیكەی كوردی لە باكور دەستگیركرد\nتوركیا لە باكوری سوریا دەكشێتەوە\n57 كۆچبەرەكە گەشتنەوە هەرێمی كوردستان


مەلا شێخ خالید شارەزووری ناسراو بە مەولانا خالید ساڵی 1779 (ساڵی 1193ی کۆچی) له شارۆچکەی قەرەداغ له باشووری كوردستان له‌دایك بووه.\nمەولانا خالید کوڕی ئەحمەد ئاغا کوڕی حوسەینە و لە تیرەی جافی مکایلییە. دایکی ناوی فاتمەیە و لە سەییدەکانی پیر خدرییە.\nمەولانا خالید نەقشبەندی نازناوی «ضیاءالدّین» و «ذی الجناحین» یشی ھەبووە، گەورەزانای ئاینیی کورد بووە.\nبە منداڵی ھەر لە قەرەداغ خوێندوویەتی. لە تەمەنی لاوێتییدا بە فەقێیەتی چووە بو سلێمانی و لە لایەن شێخ محەممەد قەسیمی سنەیی ئیجازەی وەرگرتوە. کاتێ سەیید عەبدولکەریمی بەرزنجی مامۆستای خۆی لە ساڵی 1213 دا، کۆچی دوایی دەکا، مەولانا بە فەرمانی عەبدوڕەحمان پاشای بابان لە جێی دادەمەزرێ و دەست دەکا بە دەرس وتنەوە و ناوبانگ دەر دەکا. لەو ماوەیەدا کە خەریکی تەدریس بووە، ھەمیشە موشتاق بووە مورشدێکی ڕۆحی بدوزێتەوە و تەسەووفی لێ وەربگرێ.\nمەولانا لە ساڵی 1220 دا لە ڕێگای شامەوە دەچێ بۆ حەج. کەسێک لەو سەفەرەدا تێی دەگەیەنێ کە بۆ فێربوون تەسەووف دەبێ بچێ بۆ ھیندستان. ماوەیەک دوای گەڕانەوە لە حەج بەرەو ھیندستان بە ڕێ دەکەوێ، لە ڕێگای تاران و خۆراسانەوە دوای پتر لە ساڵێک دەگاتە دیھلی و شا عەبدوڵڵا دیھلەوی لە گەورەکانی تەسەووف دەبینێ. لە ماوەی پێنج مانگدا ئەوندە لە لای شا عەبدوڵڵا خۆشەویست دەبێ کە کەس بە پایەی ئەو ناگا. دوای سەرکەوتن لە پلە و پایەکانی تەریقەت، شا عەبدوڵڵا ئیجازەی ئیرشادی لە ھەر پێنج تەریقەتی نەقشبەندی، قادری، سوھرەوەردی، کوبرەوی و چەشتیدا پێ دەدا و دوای ساڵێک بە فەرمانی شا عەبدوڵڵا دەگەڕێتەوە بۆ کوردستان. لە سالی 1226 دا دەگاتەوە سلێمانی. پاش ماوەیەک حەسانەوە دەچێ بۆ بەغدا و پێنج مانگ لە بارەگای غەوسی گەیلانیدا دەمێنێتەوە و دیسان دەگەڕێتەوە بۆ سلێمانی، ئەمجار دەست دەکا بە ئیرشادی موسوڵمانان بۆ تەریقەتی نەقشبەندی. ھاوینان چووە بۆ ھەورامان و ھەر لەو سەفەرانەدا شێخ عوسمان سیراجەددین بە خزمەتی گەییوە و خەریکی سولوکی تەریقەت بووە.\nمەولانا لە سالی 1228ی کۆچی‌دا بۆ جاری دووھەم چووتە بەغدا و دوای چەند ساڵ گەڕاوەتەوە بۆ سلێمانی و ماوەی شەش ساڵ لەوێ ماوەتەوە. لە ئاخردا دەبینێ کە دۆخی سلێمانی بە ھۆی کێشە و ناکۆکی لە ناو بابانەکاندا ناخۆش بووە و لە سالی 1236دا بۆ جاری سێھەم دەچێ بۆ بەغدا، دوای دوو ساڵ مانەوە، بەرەو شام بەڕێ دەکەوێ و لە ساڵی 1238ی کۆچیدا دەگاتە ئەوێ.\nدوای حەسانەوە لە شام، بە مەبەستی زیارەت، سەفەرێکی قودس دەکا. لەوێش زۆر لە زانایان و پیاوماقووڵان و خەڵکی تر دەبن بە موریدی. کە لە قودسەوە بۆ شام دەگەڕێتەوە تا ساڵی 1241 خەریکی دەرس گوتنەوە بە فەقێکان دەبێ. لەو ساڵەدا دیسان سەفەری حەج دەکا.\nساڵێک دوای گەڕانەوە بۆ شام، واتا لە سالی 1242ی کۆچیدا تووشی نەخۆشی تاعوون دەبێ و ژیانی کۆتایی پێدێ.\nمەولانا، کتێبی زۆری نووسیوە و ھەروەھا بە کوردی و فارسی و عەرەبی شیعری گوتووە کە زۆربەی شیعرەکانی پاڕانەوە لە خوا و پێغەمبەر و مەدحی پیاوچاکانن.


26ی گوڵان وه‌چه‌رخانكی گرنگ له بزاڤی رزگاری خوازی كورد - رۆژنامه‌ی خه‌بات\nسه‌ره‌تا وتار 26ی گوڵان وه‌چه‌رخانكی گرنگ له بزاڤی رزگاری خوازی كورد\n26ی گوڵان وه‌چه‌رخانكی گرنگ له بزاڤی رزگاری خوازی كورد\nدوای نسكۆی ساڵی ١٩٧٥ و رێككه‌وتنه شوومه‌كه‌ی ٦ی ئاداری جه‌زائیری هه‌مان ساڵ، هه‌ندێ لایه‌ن و رژێمی عێراقی و ته‌نانه‌ت رژێمه‌كانی ده‌وروبه‌ر له‌و باوه‌ره‌دا نه‌بوون كه‌وا كورد بتوانێ جارێكی دیكه و شۆڕش هه‌ڵگیرسێنێ و هێزی جه‌كداری هه‌بێت و دوو باره به‌رگری له خاك و میلله‌تی كوردستان بكات، به تایبه‌تی خانواده‌ی به‌رێزی بارزانی كه له سه‌ره‌تای سه‌ده‌ی رابردوو سه‌ركردایه‌تی بزاڤی رزگاری خوازی كوردیان كردووه، له باوه‌ری نه‌یاران و دوژمنان نه‌بوو كه‌وا جاركی دیكه ئه‌وان بێنه‌وه گۆره‌پانی خه‌بات و تێكۆشان درێژه به خه‌بات بده‌ن له پێناو دابینكردنی مافه‌كانی گه‌لی كوردستان و به‌رگری كردن له خاك و نیشتیمان، ئه‌وه بوو له ٢٦ی گوڵانی ١٩٧٦ وه‌ك درێژه پێده‌ری شۆڕشی ئه‌یلوولی مه‌زن، شۆڕشی گوڵانی پێشكه‌تووخواز به‌رابه‌رایه‌تی جه‌نابی مه‌لا مسته‌فا بارزانی نه‌مر سه‌ری هه‌ڵدا و به‌گرو تینكی دیكه‌ی خه‌بات و تێكۆشان هاته گۆره‌پانی به‌رگری له كوردستان، به‌ڵام سه‌ید حه‌یف و مخابن له ساته وه‌ختك كه میلله‌ت و شۆڕش پێویستی پێی هه‌بوو جه‌نابی بارزانی نه‌مر به جه‌سته ماڵئاوای لێكردین به‌ڵام رۆح و رێبازه پیرۆزه‌كه‌ی هه‌ر له‌گه‌ڵماندان و هه‌وێنی خه‌بات و تێكۆشانمانه، و جه‌نابی سه‌رۆك بارزانی و كاكه ئیدریسی هه‌رده‌م له یاد هه‌ڵگری ئه‌و مه‌شخه‌ڵه بوون، به‌ڵام جارێكی دیكه ئه‌ركی جه‌نابی سه‌رۆك بارزانی قورس تر بوو ساتێك كاكه ئیدریس بارزانی هه‌رده‌م له یاد ماڵئاوای لێكردین له ساته‌وه‌ختێك میلله‌كه‌مان پێویستی پێبوو، به‌ڵام شاره‌زای و لێهاتووی جه‌نابی سه‌رۆك بارزانی و پێشمه‌رگه قاره‌مانه‌كان و هه‌ڤاڵانی سه‌رۆك بارزانی شۆڕشی گوڵان به‌رده‌وام بوو ده‌یان داستانی له ماوه‌یه‌كی كورت تۆمار كرد و له‌سه‌روویانه داستانی خواكورك كه سه‌ره‌تای ئازادی و راپه‌ڕینی میلله‌ته‌كه‌مان بوو.\nساتێك یادی ٤٦ ساڵه‌ی شۆڕشی گوڵان ده‌كه‌ینه‌وه، ده‌بێ ئه‌و راستییه بڵێین كه‌وا شۆڕشی گوڵان وه‌چه‌رخانێكی گرنگ بوو له بزاڤی رزگاری ئازادی خوازی كورد له ساته‌وه‌ختێك رژێمی عێراقی به شێوازێكی دڕندانه‌ی بێ وێنه هێرشی بۆ سه‌ر كوردستان ده‌ست پێكرد له به‌كار هێنانی جه‌كی كیمیاوی و هێرشی به ناو ئه‌نفاڵ، به‌ڵام له‌گه‌ڵ ئه‌وه‌شدا و ئیراده‌ی گه‌ل له‌وه به‌هێز تر بوو، تا راپه‌رینه مه‌زنه‌كه‌ی به‌هاری ساڵی 1991 كه شۆڕشی گوڵان هۆكاری سه‌ره‌كی بوو بۆ ئه‌و راپه‌رینه مه‌زنه و دواتر هه‌ڵبژاردنی په‌رله‌مان و دامه‌زراندنی حكومه‌تی هه‌رێم و ئه‌مه‌رۆشی له‌گه‌ڵدا دابێ ئارامی و سه‌قامگیری و ئاوه‌دانی و به‌رقه‌رای وئاسایش و هێوری هۆكاری سه‌ره‌كی شۆڕشی گوڵانی پێشكه‌وتوو خوازه كه به خوێنی شه‌هیدان و خه‌باتی پێشمه‌رگه قاره‌مانه‌كان له ئارادایه.\nسڵاو له گیانی پاكی شه‌هیدان و سه‌روه‌ریان بارزانی نه‌مر و كاكه وئیدریسی هه‌رده‌م له یاد.\nهه‌واڵی پێشتربۆ ساڵى خوێندنى 2022-2023 سه‌رجه‌م قوتابخانه ناحكومی و نێوده‌وڵه‌تییه‌كان پرۆگرامی زمانی كوردی ده‌خوێنن\nهه‌واڵی دواتروەزیری بازرگانی: بڕێک پارە تایبەت بە جوتیاران هاتووەتە سەر هەژماری وەزارەت


مانگای بەرەڵا تەنگی بە هەڵەبجە هەڵچنیوە\n"ئاژەڵدارێک بە چەکەوە هێرشی کردووەتە سەر تیمەکانی شارەوانی"\n21:40 چوار شه‌ممه 03 ته‌موز 2019\nلەکاتی ڕووخاندنی گەوڕی ئاژەڵدارێکی شاری هەڵەبجە، ئاژەڵدارێک، بەچەک ڕووبەڕووی تیمەکانی شارەوانی و پۆلیسی هەڵەبجە بویەوە و ڕێگری لەو هەڵمەتەی شارەوانی کرد کە ماوەیەکە دەستی پێکردووە.\nزیادبوونی دیاردەی ئاژەڵداری لەناو سەنتەری پارێزگای هەڵەبجە، ماوەیەکە بووتە جێی تێبینی و ڕەخنەی دانیشتوانەی شارەکە، شارەوانی هەڵەبجەش، هەڵمەتێکی بۆ قەدەغەکردنی ئەو دیاردەیە دەستپێکردووە کە خۆی لە دەستبەرداگرتنی مانگای بەرەڵاو ڕووخاندنی گەوڕ لەناو سەنتەری شارەکە دەبینێتەوە.\nکوێستان ئەکرەم، سەرۆکی شارەوانی هەڵەبجە، بە ناس کوردی ڕاگەیاند، بەیانی ئەمڕۆ چوارشەممە 3ی تەمموزی 2019، لەکاتی ڕوخاندنی گەوڕێکدا، ئاژەڵدارێک بە چەکەوە هێرشی کردووەتە سەر تیمەکانی پۆلیس و شارەوانی و ڕوبەڕوویان بووەتەوە، بەڵام تەقەی نەکردووە، دواتریش هەڵهاتووە.\nوتیشی، لەمەولا هەڵمەتەکە توندتر دەکەنەوە و پۆلیسی زیاتر لەگەڵ تیمەکەی شارەوانی ڕەوانەی ئەو شوێنانە دەکەن، جەختی لەوەشکردەوە، سبەی پێنج شەممە، سکاڵا لەسەر ئەو هاوڵاتییە تۆمار دەکات.\nلەبارەی ڕێکارەکانی ئەو هەڵمەتەشەوە سەرۆکی شارەوانی وتی، پێشتر ئەو ئاژەڵدارانەیان ئاگادار کردووەتەوە، بەڵام هەندێکیان گوێیان نەداوە.\nلە چەند ڕۆژی ڕابردووشدا دوو مانگای بەرەڵایان لەناو بازاڕی هەڵەبجەدا گرتووەو دواتریش ویستوویانە بەشێوەی زیادکردنی ئاشکرا بیفرۆشنەوە، بەڵام لە درەنگانێکی شەوی ڕابردوودا، مانگاکان لەلایەن کەسانی نەناسراوەوە براون.\nسەرۆکی شارەوانی هۆکاری ئەوەشی گەڕاندەوە بۆ ئەوەی کە شوێنێکی تایبەتیان نییە بۆ دەستبەسەردا گرتنی ئاژەڵ، هەربۆیە ئەو کەسانە بەهەلیانزانیوە مانگاکان “بدزن”.\nلەگەڵ بەرزبوونەوەی پلەکانی گەرما، بۆنێکی ناخۆش لەو گەڕەک و کۆڵانانەی هەڵەبجە بڵاودەبێتەوە کە ئاژەڵی تێدا بەخێو دەکرێت، هەر ئەوەش وایکردوو هۆشداری لە بڵاوبوونەوەی نەخۆشی لە شارەکەدا بدرێت.


داهاتووی سووریە و پێگەی کورد لە ڕۆژاوای کوردستاندا\nڕەزا محەمەد ئەمینی\nئەوە بۆ حەوت ساڵ دەچێ قەیرانی سووریە درێژەی هەیە و شەڕ و ماڵوێرانی لەو وڵاتە کۆتایی نەهاتوە. سەرەڕای ئەوەی ڕێکخراوی تێرۆڕیستیی داعش پێگەیەکی ئەوتۆی لە سووریەدا نەماوە، بەڵام بە کۆتایی شەڕ لەگەڵ ئەو ڕێکخراوەیەش، ئاسۆی ئاشتیی نێوان لایەنە نێوخۆییە دژبەرەکان و سازان و ڕێککەوتنی ئەکتەرە دەرەکییەکان و دامەزراندنەوەی قەوارەیەکی سیاسی گشتگیر کە نوێنەری هەموو کۆمەڵانی خەڵکی بە هەموو پێکهاتەکانییەوە بێ، ناڕوون و لێڵە و، ناکرێ پێشبینیی ئەوە بکەین کە لە داهاتوویەکی نیزیکدا دانیشتووانی وڵاتی سووریە، ڕووی ئاسوودەیی بەخۆیانەوە ببینن و ئەو قەیرانە چارەسەر بکرێ. بەتایبەت کە سەرەڕای ئەوەی لە دیداری ئەو دواییانەی نێوان دوناڵد ترامپ و وێلادیمیر پۆتین سەرۆکی دوو وڵاتی زلهێزی ئەمریکا و ڕووسیە لە وڵاتی وییەتنامدا باس لە ڕێککەوتنی دوو لەیەن لەسەر درێژەدانی شەڕ لەگەڵ داعش لە سووریە کراوە و گەیشتوونەتە ئەو باوەڕەی کە کێشەی ئەو وڵاتە ڕێگەچارەی سەربازیی نییە، دەبینین ئەو دوو زلهێزە ناکۆکیی قووڵیان لەسەر داهاتووی سووریە هەیە و دوورەدیمەنی ڕێککەوتن لەنێوانیاندا، لانیکەم جارێ بەدی ناکرێ. هەر لەو پێوەندییەدا ڕۆژی پێنجشەممە ٢٥ی خەزەڵوەر، سەرەڕای ڕخنەی توندی ئەمریکا و هاوپەیمانەکانی، نوێنەری ڕووسیە لە شوڕای ئەمنیەتی ڕێکخراوی نەتەوەیەکگرتوەکان بەرنووسی بڕیارنامەی درێژکردنەوەی کاری لێژنەی لێکۆڵینەوە لە بەکارهێنانی چەکی شیمیایی لە لایەن هێزەکانی بەشار ئەسەدی «ڤێتۆ» کرد. ئەوە لەحاڵێکدایە کە هەتا ئێستا چەند جاران لەلایەن ڕێکخراوی نەتەوەیەکگرتوەکانەوە باس لە بەکارهێنانی چەکی شیمیایی لەلایەن دەوڵەتی سووریەوە کراوە کە دوا نموونەش بەهاری ساڵی ڕابردوو لە شاری «خان‌شەیخوونە» کە بوو بەهۆی کوژرانی هەشتا کەسی مەدەنی.\nلەلایەکی دیکەش ئەردۆغان سەرۆککۆماری تورکیە لە دوایین لێدوانی لە کۆبوونەوەی کادەرکانی پارتی دەسەڵاتداری «داد و گەشەپێدان»دا لە ڕۆژە هەینی ٢٦ی خەزەڵوەر، وێڕای ڕخنەی توند لە سیاسەتی ئەمریکا و پێدانی چەک بە هێزەکانی سووریەی دێمۆکڕات کە زۆرینەی پێکهاتەکەی شەڕڤانانی کوردی یەکینەکانی پاراستنی گەل «یەپەگە»ن، هەڕەشەی توندی لە پارتی یەکیەتیی دێمۆکراتیک «پەیەدە» کرد و ڕایگەیاند دەڤەری عەفرین لە ژێر دەستی کوردەکان دەردێنین. هێزەکانی تورکیە و دەستە و تاقمە هاوپەیمانەکانی وەک ئەرتەشی ئازادی سووریە و گرووپە دەسکردە عەرەب و تورکەمانەکان، لە درێژەی عەمەلیاتی «مەتاڵی فورات»دا بەتەمان سەرەتا لەهەموولایەکەوە پارێزگای عەفرین گەمارۆ بدەن و پاشانیش هێرشی بکەنە سەر و داگیری بکەن. هەر بۆ ئەو مەبەستەش داوایان لە ڕووسەکان کردوە هێز و پێگە نیزامییەکانیان لەو ناوچەیە ڕاگوێزن.\nڕەنگە ئێستا سیاسەتی تورکیە لە داهاتووی سووریەدا لە هەموو ئەکتەرەکانی دیکە ڕوونتر بێ، چونکە ئەو حکومەتە کە لەسەرەتادا زۆر بە ڕژدی پێداگر بوو لە سیاسەتی لەسەرکارلادانی بەشارئەسەد و لەگەڵ عەرەبستانی سعوودی و هاوپەیمانەکانی تێچووی زۆریان بۆ ڕێکخستنی ئەرتەشی ئازاد و ئۆپۆزسیۆنی سووریە کرد، پاش هاتنەکایەی بەکردەوەی ڕووسەکان و گۆڕانی باڵانسی هێز لە قازانجی بەشار ئەسەد و ڕێژیمی کۆماری ئیسلامیدا و هەروەها لەدوای ئەوەی تورکیە تێگەیشت هێزە کوردییەکان لە ڕۆژاوای کوردستان خەریکن جێ پێی خویان خۆش دەکەن و ئەمریکاش لەو دووساڵەی ڕابردوودا_ سەرەڕای پێناخۆشبوون و ڕخنەی توندیان_ لە شەڕی داعشدا پشتیوانی و هاوکارییان دەکا، زوو هەستی بە مەترسیی دەسەڵاتێکی کوردی لە چەشنی حکومەتی هەرێم کوردستان کرد و ئیستراتێژی و سیاسەتی خۆی لە سووریە بە ئاراستەی دژایەتی لەگەڵ نەتەوەی کورد لەو بەشە لە کوردستاندا بەهەر چەشن و شێوەیەک و بەهەرتێچوویەک داڕشتەوە. هەربۆیەش دەبینین لە لێدوانەکانی ئەو دووساڵەی ئەردۆغان و باقی کاربەدەستانی تورکیەدا کەمتر لە پێشوو باس لە سیاسەت و کردەوەکانی دژی گەلیی بەشار ئەسەد دەکرێ و ئەگەر ڕخنەیەکیشیان هەیە، لە ئەمریکا و هاوپەیمانەکانییەتی کە بەپێچەوانەی ویست و ئیرادەی تورکیە پشتیوانی لە هێزە کوردییەکان دەکەن، ئەگینا ئەردۆغان و دەوڵەتەکەی سەرەوان و بنەوان، باسی هەڕەشەی یەپەگە و پەیەدە و کوردەکان دەکەن و شیروتیر لە ڕۆژاوای کوردستان دەسوون.\nجگەلەوەش ڕوون و ئاشکرایە ئەردۆغان و پارتە ئیسلامییەکەی هەمیشە خەون بە خەلافەتی عوسمانییەکانەوە دەبینن و بە حەسرەتەوە باس له‌و هێز و دەسه‌ڵاته له ده‌ستچووه ده‌که‌ن سەردەمانێک تورکە عوسمانییەکاندا بوویانه، هەر بۆیەش دوور نییە ئەردۆغان بیر لە داگیرکردنی دەڤەری عەفرین بکاتەوە و وەک «ئەنتاکیە» کە لەساڵی ١٩٣٩ لەلایەن ئەو وڵاتەوە داگیر کرا و پاشان لە ساڵی ١٩٤٦ دوای ڕاپرسییەکی گوماناوی بە فەرمی خستییە سەر پارێزگای»خەتایی»، ئەو خەونەش بۆ عەفرین ببینێ. بەتایبەت کە لەلایەک لەو چەند ڕۆژەی ڕابردوودا بەردەوام باسی ڕێژەی بەرزی تورکمەن و عەڕەبەکان لەو پارێزگایە دەکا و باڵادەستی ڕێژەی نەتەوەی کورد دەخاتە ژێر پرسیار و لەلایەکی دیکەش باش دەزانێ سووریە پێگەی جارانی نەماوە و ناتوانێ بگەڕێتەوە سەردەمی پێش ڕووداوەکانی بەهاری عەڕەبی و ڕەنگە چۆن ئیسرائیل توانی بەرزاییەکانی «گوڵان» لە دوای شەڕی شەش ڕۆژەی ساڵی ١٩٦٧ داگیر بکا و بیکاتە «ئەمری واقع»، بەو شێوەیەش ئەوان دەتوانن لە ئاوی لێڵ ماسی بگرن و هەم ئەو دەڤەرە کوردستانییە داگیر بکەن کە زۆر بە پیت و بەرەکەتە و بە بۆچوونی ئەردۆغان میراتی عوسمانییەکانە و هەم بەرۆکی خۆیان لە بەشێک لە کێشەی ئەگەری دامەزراندیی دەسەڵاتی کوردی و گەیشتنی سنووری ڕۆژاوای کوردستان بۆ دەریای ئازاد بەکەنەوە.\nئێستا و لەلایەکی دیکەوە، لە دوای شکانی داعەش لە پارێزگای دێرەلزوور و بەدەستەوەگرتنی لەلایەن هێزەکانی دەوڵەتی سووریەوە، هەڕەشە لەو بەرەیەش لە ڕۆژاوای کوردستان ڕووی لە زیادبوون کردووە. هەر لەو پێوەندییەدا بەشار ئەسەد و هاوپەیمانە سەرەکییەکەی، واتە ڕێژیمی کۆماری ئیسلامیی ئێران بەڕاشکاوی ڕایانگەیاندوە دوای گرتنەوەی ئەو پارێزگایە، ئاراستەی هێزەکانیان بەرەو شاری»ڕەققە»یە بۆ بەناو ئازادکردنی ئەو دەڤەرە. بەشار ئەسەد وێڕای پێداگری لە نێوەورۆکی «عرووبە»ی سووریەی داهاتوو، دژایەتیی ئاشکرای خۆی بۆ هەرچەشنە سیستەمی فێدێڕاڵی و «لامەرکەزی» و دانپێدانانی مافە نەتەوەییەکانی کورد و باقی پێکهاتەکانی غەیرە عەرەبیی ئەو وڵاتە ڕاگەیاندوە و نیشانی داوە لە ئێستاوە بە هاوکاری ڕێژیمی کۆماری ئیسلامیی ئێران چ سیاسەتێک لە ئاست کوردەکان لە داهاتوودا پەیڕەو دەکا.\nدیارە شک لەوەدانییە لەهەلومەرجی ئێستادا هەرچەشنە پێکدادانێک لەنێوان هێزەهاوبەشەکانی بەشارئەسەد و سپای پاسداران و حیزبوڵڵای لوبنان لەلایەک و لە لایەکی دیکە هێزەکانی «یەپەگە» سوریەی دێموکرات کە هەروەک باسکرا لەلایەن ئەمریکاوە تەیار و پشتیوانی دەکرێن دەتوانێ شەڕی گەورەی لێبکەوێتەوە و ببێ بە شەڕی بەوەکالەتی نێوان کۆماری ئیسلامی ئێران و ئەمریکا و ڕووداوی چاوەڕواننەکراوی دیکەی لێ بکەوێتەوە.\nئەو ڕووداوانە و لێدوانە هەڕەشەئامێزەکانی داگیرکەرانی کوردستان لەلایەک سەڵمێنەری ئەو ڕاستییەن کە هەروەک لەسەرەوە باسکرا، دوورەدیمەنی ئاشتی و سەقامگیری لە سووریە زۆر ناڕوونە و دەبێ چاوەڕوانی پێشهاتەکانی داهاتوو و هەڵسووکەوتی ئەمریکا و ڕووسەکان لەهەمبەر ئەو قەیرانە بین و لەلایەکی دیکەش، کوردەکان لە ڕۆژاوای کوردستان دەبێ باش ئاگاداری پیلانەکانی داگیرکەرانی کوردستان، تورکیە و کۆماری ئیسلامی و دەوڵەتی سووریە بن کە هەڕەشەی گەورە و ئاشکرایە لەسەر دەسکەوتەکانیان.\nداگیرکەران نیشانیان داوە سەرەڕای ناکۆکییە ورد و درشتەکانیان، لە ئاست کێشەی نەتەوەی کورد و سەرکوتی جووڵانەوەی مافخوازانەکەی، کۆک و هاودەنگن. نموونەی هەرەزەق لەوپێوەندییەدا گەلەکۆمەگیی گەلەگورگەکان (فارس، عەرەب و تورک) و پیلانی هاوبەشیان بوو بۆ لەباربردنی ڕاپرسیی سەربەخۆیی هەرێمی کوردستان و داگیرکردنی کەرکووک و بەشێکی زۆر لە خاکی باشووری کوردستان لەلایەن حەشدی شەعبی و سپای پاسداران و هێزەکانی دەوڵەتیی بەناو فێدێڕاڵی عیراق بوو کە بەداخەوە ئەو گەلەکۆمەگییە لەگەڵ چەکوچۆڵی پێشکەوتووی ئەمریکایی و بێدەنگی شەرمێونانە و ناجوامێرانەی ڕێکخراوی نەتەوە یەکگرتوەکان و وڵاتە باڵادەستەکانی جیهان بەڕەوڕوو بوو. هەر بۆیەش بۆ دووپات نەبوونەوەی ئەگەری پیلانی لەم‌چەشنە لەلایەن داگیرکەرانی کوردستانەوە، لەلایەک هێزە کوردییەکان لە ڕۆژاوا بە هەموو لقوپۆپەکانیانەوە دەبێ بەر لەهەموو شتێک نێوماڵی خۆیان ڕێک بخەن و خۆ لە پەرتەوازەیی و دووبەرەکیی هەتا ئێستایان بەدوور ڕاگرن و لەلایەکی دیکەش وەک دەڵێن لە ئیستراتێژی و سیاسەتی درێژخایەنیان بۆ دەستەبەرکردنی ماف و ئازادییەکانیان و پاراستنی دەسکەوتەکانیان وەک پۆڵا بن و لە هەنگاوە سیاسی و تاکتیکییەکانیشدا نەرم و نیان بن و وەک دەڵێن لە گەمەی سیاسیی هەستیار و چارەنووسسازیی هەنووکەی سووریە و ناوچەدا، هەموو «هێلکەکان» نەخەنە یەک «سەبەتە».\nهەرچەند داهاتووی سووریە ناڕوون و لێڵە، بەڵام هەروەک ئەمریکا و ڕووسەکان بەو ئاکامە گەیشتوون کە لە ڕێگەی سەربازییەوە ئەو گرێ کوێرەیە چارەسەر ناکرێ، دەبێ چاوەڕێی ساتوسەودا و سازان لە نێوان ئەکتەرە سەرەکییەکانی ئەو کارەسات و قەیرانە بەتایبەت دوو زلهێزە سەرەکییەکە بین و بزانین ئەوان چۆن دەتوانن، هەم بەر بە خوێنڕشتنی لەوەزیاتری خەڵکی بێتاوان بگرن و هەم نەهێڵن ئەو قەیرانە بۆشوێنەکانی دیکە تەشەنە بستێنێ. لەهەمان کاتدا ئەمریکا و هاوپەیمانە ناوچەییەکانی نەهێڵن سووریە لە ئێستا و لە داهاتوودا لەوە زیاتر ببێ بە «پاشخانەی» ڕێژیمی کۆماری ئیسلامیی ئێران و لە راستیدا لە پاش نەمانی سەرەتانی داعش، «لەڕەشە»ی ئەو ڕێژیمە جەستەی وڵاتی کاولکراوی سووریە دابگری.\n( لە ژمارەی ٧١٤ی”کوردستان”دا بڵاو بۆتەوە)\nبگه‌رێوه|ئەم بابەتە 8683 جار بینراوە| بینێره| چاپ


قوربانیی تائیفییه‌ت |\nHome بیروڕا قوربانیی تائیفییه‌ت\nله دواى ڕووخانى ڕژێمى به‌عس له ساڵى 2003، ئه‌و هێزه سیاسییانه‌ى كه له عێراقدا ده‌سه‌ڵاتى سیاسییان به‌ده‌سته‌وه گرت، هیچیان خاوه‌نى پرۆژه‌ى ده‌وڵه‌ت نه‌بوون بۆ بنیاتنانه‌وه‌ى عێراقى نوێ، به‌ڵكو هه‌ریه‌كه‌یان به دیدێكى بچوكى تائیفى و مه‌زهه‌بى و خێڵ ده‌سه‌ڵاتیان به‌ده‌سته‌وه گرت و له پاش 15 ساڵ له ئه‌و جۆره حوكمڕانییه ئێستا عێراق له خراپترین دۆخدا ژیانى سیاسى و ئابورى و كۆمه‌ڵایه‌تى ده‌گوزه‌رێت، له سه‌رده‌مى ڕژێمى به‌عسدا پایه‌كانى ده‌وڵه‌ت و دامه‌زراوه‌كانى به‌هێز بوون، به‌ڵام ئه‌وه‌ى ئیشكالى بۆ ئه‌م ڕژێمه دروست كردبوو جۆرى سیستمه سیاسیه‌كه‌ى بوو كه باكگراونده‌كه‌ى مه‌رجه‌عێكى دیموكراسى نه‌بوو، به‌ڵكو پێكهاتبوو له پێكه‌وه گرێدانى فاشیه‌ت و ڕه‌گه‌زپه‌رستى نه‌ته‌وایه‌تى عه‌ره‌بى و له‌نێو ئه‌ویشدا كاركردن له‌سه‌ر تۆخ كردنه‌وه‌ى سوننى گه‌رایى له نێو عێراق و له‌نێو سوننه‌كانیشدا به‌عسیه‌كان.\nله‌دواى ڕوخانى ڕژێم فه‌لسه‌فه‌یه‌ك نه‌بوو بۆ به‌ڕێوه‌بردنى ده‌وڵه‌ت و پرۆژه‌یه‌كى هه‌مه‌لایه‌نه نه‌بوو بۆئه‌وه‌ى عێراقى نوێ بكرێته سه‌ره‌تاى وه‌رچه‌رخانێكى نوێ بۆ بنیاتنانى سیستمێكى دیموكراسى پێشكه‌وتوو له‌سه‌ر بنه‌ماى دادپه‌روه‌رى و شه‌فافیه‌ت و ئازادى تاك و چه‌سپاندنى مافه‌كانى هاوڵاتى، به‌ڵكو دوباره‌كردنه‌وه‌ى هه‌مان خه‌یاڵدانى سیاسى ڕژێمى پێشوو بوو به‌ڵام به فۆڕمێكى نوێ، ئه‌مجاره‌یان له جیاتى ئایدۆلۆجیاى به‌عس ،پارته سیاسیه نوێیه‌كان له‌نێو بازنه‌ى تائیفیه‌ت و مه‌زهه‌بیه‌ت و خێڵدا ئیشیان كرد، تائیفیه‌ت به‌و مانایه‌ى كه ته‌نها گروپه سیاسیه‌كه‌ى خۆى ده‌كاته سه‌نته‌ر و ئه‌وانیتر له نه‌ته‌وه‌و مه‌زهه‌ب و خێڵ و پێكهاته‌كانى تر ده‌كاته په‌راوێز، واته له‌م جۆره له ده‌سه‌ڵاتى سیاسیدا شتێك نیه به‌ناوى پرۆژه‌ى ده‌وڵه‌ت و مافه‌كانى هاوڵاتى و شه‌فافیه‌ت و ڕێزگرتنى ڕاى به‌رامبه‌ر، به‌ڵكو له ڕێگه‌ى ئه‌م جۆره له حوكمڕانیه‌وه ڕێگه خۆش ده‌كات بۆ گه‌نده‌ڵى و خزم خزمێنه و قوڵ كردنه‌وه‌ى ململانێى حیزب و تائیفى و مه‌زهه‌بى، به‌هۆى ئه‌مه‌شه‌وه هه‌موو كه‌س و لایه‌نێك كه له‌گه‌ڵ ئایدیۆلۆژیاو مه‌زهه‌بى پارتى حوكمڕان نه‌بووبێت بوونه قوربانى.\nبه‌پێى سه‌نته‌رى ڕاپرسى ئینگلیزى (ORB) له ساڵى 2003 هه‌تا كشانه‌وه‌ى ئه‌مریكا له عێراق 60% ئه‌و عێراقیانه‌ى كه كوژراون به‌هۆى ململانێ مه‌زهه‌بى و تائیفیه‌كانه‌وه بووه، هه‌روه‌ها ئه‌گه‌ر سه‌یرى كورد بكه‌ین كه له عێراقدا له‌ڕوى دانیشتوانه‌وه دووه‌مین نه‌ته‌وه‌ى عێراقه و به‌شدارى بنیاتنانه‌وه‌ى عێراق و نوسینه‌وه‌ى ده‌ستورى كردووه، به‌ڵام له ئێستادا پارته عه‌ره‌بیه ده‌سه‌ڵاتداره‌كان به شیعه و سوننه خراپترین هه‌ڵوێستیان به‌رامبه‌ر به مافه ده‌ستوریه‌كانى كورد هه‌یه‌و هاوتاى به‌عسیه‌كان پشت به هێزى میلیشیا و هه‌ڕه‌شه‌و نكوڵى كردنى مافى كورد بوونى كه‌ركوك و ناوچه‌كانى تر ده‌كه‌ن.\nبریجنسكى ڕاوێژكارى نه‌ته‌وه‌یى پێشووى ئه‌مریكا ده‌ڵێت باشترین هۆكار بۆ هه‌ڵوه‌شاندنه‌وه‌ى سیستم و ده‌وڵه‌ت و گه‌لان بریتیه له قوڵكردنه‌وه‌ى ململانێ نه‌ته‌وه‌یى و ڕه‌گه‌زى و تائیفیه‌كان، ئه‌ویش به پشتیوانى كردنى تائیفه‌یه‌كیانه دژ به ئه‌وانى تر بۆ سه‌ركوت كردن و له‌ناوبردنیان.\nبه‌هۆى ئه‌وه‌ى كه پارته سیاسیه عێراقیه‌كان بۆ خۆیان خاوه‌نى ئه‌و پرۆژه ستراتیجیه نه‌بوون كه عێراق له قه‌یرانه‌كان ڕزگار بكه‌ن و خۆیان بوونه سه‌رچاوه‌ى قه‌یرانه نوێیه‌كان، له‌به‌رئه‌وه ئه‌مانه ناتوانن عێراق به‌ره‌و كه‌نارى ئارامى به‌رن و بیكه‌ن به نموونه‌ى وڵاتێكى پێشكه‌وتوو خۆشگوزه‌ران، سه‌ره‌ڕاى ئه‌وه‌ى كه عێراق یه‌كێكه له ده‌وڵه‌مه‌ندترین وڵاته‌كان به سامانى نه‌وت له‌سه‌ر ئاستى ناوچه‌كه و جیهان، چونكه ئه‌م پارته سیاسیانه ئامانجه‌كانیان له ده‌ورى كۆمه‌ڵێك خه‌ونى بچوكدا ده‌سوڕێته‌وه، هاوڵاتیانى عێراقیان كردۆته قوربانى و قوڵ بوونه‌وه‌ى ململانێكان و ڕژانى خوێنى سه‌دان هه‌زار كه‌س و نقوم بوونى ده‌وڵه‌ت له گه‌نده‌ڵییه‌كى ناهه‌مواردا هه‌مووى شایه‌دى ئه‌و حاڵه‌ته‌یه.\nبورهان غلیۆن نووسه‌ری دیاری عه‌ره‌ب ده‌ڵێت: له پێناو ئامانجه تائیفیه‌كانى خۆیاندا یاساو هه‌لى یه‌كسان ده‌كه‌نه قوربانى و ده‌وڵه‌تیش ده‌گۆڕن بۆ ده‌وڵه‌تێكى تائیفى، ئه‌گه‌ر سه‌یرى ئه‌نجامه‌كانى كۆتا هه‌ڵبژاردنه‌كانى ئه‌نجوومه‌نى نوێنه‌رانیش بكه‌ین هه‌مان ڕاستیمان بۆ ده‌رده‌كه‌وێت و به سه‌رنجدان له هه‌ڵوێستى پارته سیاسیه‌كان ده‌گه‌ینه ئه‌و ڕاستیه‌ى كه عێراق له ئێستادا له خراپترین دۆخدایه و هه‌ریه‌كه‌یان ته‌نها ئامانجیان به‌ده‌ست هێنانى كورسى و به‌رژه‌وه‌ندیه تایبه‌تییه‌كانى خۆیانه‌و له عه‌قڵیه‌تى ئه‌م پارته سیاسیانه‌دا شتێك نیه به‌ناوى به‌رژه‌وه‌ندى گشتى و پاراستنى ئاسایشى ده‌وڵه‌ت و بنیاتنانى ده‌وڵه‌تى خۆشگوزه‌ران، له‌به‌رئه‌وه ئه‌گه‌ر دۆخه‌كه به‌م جۆره به‌رده‌وام بێت و ئه‌م ململانێیانه زیاتر گه‌رم ببن دورنیه كه عێراق به‌ره‌و شه‌ڕى ناوخۆو پێكدادان بڕوات و هه‌موو عێراقییه‌كانیش ببنه قوربانیى ئامانجه تائیفى و مه‌زهه‌بى و خێڵه‌كییه‌كان.


سەرەتا و لە بەرەبەری هاتنی ساڵی نوێی کوردەواریدا، بەناوی “ناوەندی هاوکاریی حیزبەکانی کوردستانی ئێران”ەوە، پڕ بە دڵ پیرۆزبایی نوێبوونەوەی ساڵ و نەورۆزی ٢٧١٩ی کوردیتان لێ دەکەین.\nلە چەند ساڵی ڕابردوودا رێوڕەسمە نەورۆزییەکان لە کوردستان بە شێوەیەکی جیاواز لە هەمیشە بە پەیام و درووشم و هێمای تایبەتەوە بەڕێوەچوون کە نیشانەی بەرزیی ئاستی شعوور و هوشیاری نەتەوەیی و رێکخراوبوونی ئیرادەی گشتیی کۆمەڵگەی کوردستانە. بۆیە ئەمساڵیش پێویستە ڕێوڕەسمەکانی نەورۆز لە ئاستێکی بەرینتردا، بە ناو و دروشم و هێمای تایبەتەوە، یەکگرتووانە بەڕیوە بچن و بکرێنەوە بە دەرفەتێک بۆ گەیاندنی کۆمەڵێک مانا و پەیامی نەتەوەیی و شوناسخوازانە. بۆیە “ناوەندی هاوکاریی حیزبەکانی کوردستانی ئێران” هەر وەک لە لایەن کۆمەڵانی خەڵکی کوردستانەوە چاوەڕوانی لێ دەکرا، لەم پێوەندییەدا یەکگرتووانە و لە سۆنگەی گرینگیدان بە زەروورەتی “یەکریزی” و “پێکەوەبوون” لە هەموو ئاست و بەستێنەکاندا، داوا لە خەڵکی کوردستان بە هەموو چین و توێژەکانییەوە دەکات:\n٣- لە ڕێوڕەسمەکان دا لە “جامانە، هەوری و گوڵی سوور”، کەڵک وەربگرین.\nخەڵکی خاوەن هەڵوێستی کوردستان لانیکەم لە ماوەی تەنیا چەند مانگی ڕابردوودا زیاتر لە هەمیشە نیشانیان داوە کە یەكگرتووانە بەدەم بانگەواز و داوای هێز و لایەنە سیاسییەکانی خۆیانەوە دێن و چاوەڕوانیشیان – لە قۆناغی ئێستای خەبات دژ بە سیاسەتە دژیگەلییەکانی رێژیمی کۆماری ئیسلامی ئێران – یەکگرتوویی و پێکەوە بوونە. خەڵکی کوردستان بەرانبەر بە کردەوە دژیگەلی و تێرۆریستیەکانی رێژیم؛ مووشەکبارانی بنکە و بارەگاکانی حیزبەکانی ڕۆژهەڵاتی کوردستان و لەسێدارەدانی سێ بەندکراوی سیاسیی کورد، زانیار و لوقمان مرادی و ڕامین حوسێن پەناهی، لە رۆژی ٢١ی خەرمانان و هەروەها بە بۆنەی ڕۆژی جیهانیی زمانی دایکی لە ٢ی ڕەشەممەی ئەمساڵ، نیشانیان دا کە یەکگرتووانە بە گژ سیاسەتی دوژمنکارانەی رێژیمدا دەچنەوە و خاوەنداری لە خەباتی شوناسخوازانەی خۆیان دەکەن. بۆیە چاوەڕوان دەکرێ بە بۆنەی نوێبوونەوەی ساڵ و نەورۆزی ئەمساڵیشەوە، یەکگرتووانە بە وەڕێخستنی رێوڕەسمی گشتی و جەماوەری، خاوەندارێتی لە ماف و ئازادییە کلتووری و نەتەوەییەکانی خۆیان بکەن.\nلەم پێوەندییەدا ئەرکی وتاربێژان، شاعیران و هونەرمەندانە کە نێوەرۆکی قسە و بابەت و هونەرەکەیان، تەژی بێت لە پەیامی؛ یەکگرتوویی، نەتەوەیی و بەگژداچوونەوەی زوڵم و زۆری و سیاسەتە دژیگەلییەکانی رێژیمی کۆماری ئیسلامی. با لە ڕێوڕەسمە نەورۆزییەکانی ئەمساڵدا بە لەملکردنی “جامانە و هەوری” و بەدەستەوەگرتنی “گوڵی سوور” و بەرزکردنەوەی درووشمی “یەکڕیزی و هاوکاریمان، رەمزی سەرکەوتنمانە”، “سەمای ئازادی” بکەین و بیسەلمێنین کە لە وەدستهێنانی ماف و ئازادییەکانی خۆمان وەک نەتەوەیەک بەردەوام و شێلگیرین.


مەترسیدارترین گروپه مافیاییەکانی جیهان – لڤین پرێس\nمەترسیدارترین گروپه مافیاییەکانی جیهان\nگروپەکانی مافیا لە هەموو جیهان بڵاوبونەتەوە و مەترسیدارترین کار ئەنجام دەدەن، لەوانە بازرگانیکردن بە ماددە هۆشبەرەکان و بازرگانیکردن بە مرۆڤەوە، زۆر چیرۆکی جیاوازمان بیستووە دەربارەی مافیاکان.\nهەرچەندە زیادکردنی دەسەڵاتی حکومەتەکان بووەتە هۆی کەمبونەوەی ژمارەی گروپەکانی مافیا، بەڵام تا ئێستاش ژمارەیەکی زۆر بەردەوامن لەچالاکییەکانیان لەهەموو گۆشەکانی دنیادا.\nبەناوبانگترین گروپەکانی مافیا لە جیهان:\nسێ گروپی توندوتیژی جیاواز لەو زیندانەدایە کە بە گروپەکانی (26 و 27 و 28) ناسراون، تەنها کارەکانیان لە ناو زینداندا دەکەن و هەریەکە لە ژمارەکان کاری تایبەت بەخۆی هەیە، گروپی 26 کاری سەرەکیان دزییە، گروپی 27کاریان پاراستنی زیندانەکەیە لە پاسەوانەکان رێگری دەکەن لە پاسەوانەکان بچنە ناو ئەو بەشەی زیندانەکەوە، گروپی 28 شەڕکەرن، کاتێک پیاوێک دەچێتە پاڵیان، دوو رێگای هەیە یان ئەوەی ببێتە ئەندامی دەستەی زێڕین کە جەنگاوەر و شەڕکەرە و پێوسیتە لە شەڕدا براوە بێت یان ئەندامی باندی زیوین کە لەلایەن گروپی زێڕینەوە دەستدرێژی سێکسیی دەکرێتەسەر.\nسەرۆکی گروپەکە ناوی جۆن مۆنگێرێل -ە، هەرکەسێک بچێتە ناو باندی زیوەوە، یەکەمجار دەبێت لەگەڵ ئەودا سێکس بکات، ئەو لە تەمەنی 14 ساڵیدا لە شاری پولسمۆر زیندانی کرا، ئەو گروپانە لەدەرەوەی زیندان هیچ توانایان نییە ئەندامانی گروپەکە بۆ مانەوەیان لە زینداندا بەردەوام تاوانی نوێ ئەنجام دەدەن.\nگروپێکی مافیایی چینییە لە سەدەی 17دا دەستی بەکارکرد لە بنەڕەتدا بۆ بەزاندنی ئیمپراتۆریەتی (مینگ) دروست بوو، لە کۆتاییدا شکستیان هێنا لە گەیشتن بە ئامانجەکەیان، بەڵام پەیوەندی نزیک لەنێوان ئەندامەکانیدا مایەوە.\nئەمڕۆ بانگەشەی ئەوە دەکرێت کە زیاتر لە 57 گروپی تریان هەیە، گەورەترین کەسی ئەو گروپە سون یی ئۆن-ە، مەزەندە دەکرێت لە سەرتاسەری جیهاندا زیاتر لە 60 هەزار ئەندامیان هەبێت.\nبۆ بوون بە ئەندام لەو گروپەدا هەر کەسێک دەبێت 36 سوێند بخوات یەکێک لە سوێندەکان “ئەگەر من دوای ئەنجامدانی تاوانێک دەستگیر کرام، سزاکەم قبوڵ بکەم و هەوڵ نەدەم برا سوێندخواردوەکانم تێوەبگلێنم” هەرکەس پێچەوانەی ئەوە بکات بە کارەبا دەکوژرێت.\nسوێندێکی دیکەی ئەو گروپە ئەوەیە “هەرگیز پارە و کەلوپەلی برا سوێندخواردووەکانی دیکەم نادزم” سزای شکاندنی ئەو سوێندە کوژران و کردنیەتی بە هەزاران پارچەوە بە شمشێر.\nئەم گروپە وەک گروپەکانی دیکە پارە پەیدا دەکات، لە رێگەی بەڕێوەبردنی لەشفرۆشی، ساختەکاری، قۆڵبڕی و بازرگانی نا شەرعی، بازرگانی کردن بە مرۆڤ و مامەڵەکردن بە ماددەی هۆشبەرەوە.\nگروپەکە لەگەڵ کارتێلی سینەلۆا لە مەکسیکۆ مامەڵەی کردووە و ئێستا دەستگەیشتنی بە و کەرەستە خاوانە هەیە کە لەلایەن کارتێڵەوە وەک ماددەی خاوی هۆشبەر بەکاردەهێندرێن.\nبە هۆی یاسای توندی هۆنگ کۆنگ بۆ چەک گروپەکە هێرشەکانی بە چەقۆ و بڕەر ئەنجام دەدات، هێرشەکانی ئەو گروپە بە مەبەستی کوشتن ئەنجام نادرێت بۆ ئەوەی خۆی لە یاسا پارێزێت.\nکۆمپانیای دی (D)\nلە ساڵی 1976 دا لە شاری مۆمبای لەلایەن داود ئیبراهیم ەوە دامەزراوە باوکی کەسایەتیەکی مسوڵمان بووە، بەڵام ئیبراهیم و براکەی لە تەمەنی لاویدا چوونە ناو جیهانی تاوانکارانەوە و لە کۆتاییدا لەگەڵ هاوڕێکانیان گروپێکی مافیایان پێکهێنا.\nئیبراهیم بە تاوانی کوشتن داواکراوبوو خۆی رادەستی هێزە ئەمنیەکانی هیند نەکرد، لە کۆتایدا حکومەت ناچاری کرد وڵات بەجێبهێڵێت. لە ئەنجامدا لە دوبەی نیشتەجێ بوو لە دوو دەیەی دواتردا کۆمپانیاکەی فراوان کرد.\nگەورەترین تاوانی ئەم گروپە تەقینەوەکانی 1993ی مۆمبای بوو کە 12 ئۆتۆمبیلی تەقاندەوە و تیایدا 257 کەس کوژران و 713 کەسیش بریندار بوون. ئامانجی کارەکەی تۆڵەکردنەوەی خوێنی ئەو کەسانەی بوو کە هێزەکانی پۆلیس لەکاتی خۆپیشاندانەکاندا لە ناوچەی زۆرینە موسڵمانی مۆمبای کوشتبوویانن.\nساڵی 2003 کاتێک یاریدەدەرێکی ئیبراهیم لەیانەیەکدا کوژرا، داوا لە ئیبراهیم کرا دوبەی بەجێبهێڵێت سەرچاوەکان باس لەوە دەکەن دواتر رۆشتووە بۆ شاری کاراچی پاکستان، بەڵام ئەو وڵاتە رەتیدەکاتەوە.\nگروپەکە کار لە قومار و ساختەکاری لە بواری عەقارات و ساختەکردنی چەکی بانکەکان ومامەڵەی چەک و دەرمان دەکات و زیاتر لە پێنج هەزار ئەندامی هەیە.\nیاماگوچی گومی (یاکوزا)\nگروپێکی ژاپۆنییە، گەورەترینی مێژووی گروپەکە یاگوچی گومییە، ئەم گروپە لە ساڵی 1915 لە شاری کۆبی ژاپۆن لەلایەن هارووکیچی یاماگوچییەوە دروستکرا.\nلە هەموو چالاکییە نایاساییەکانی لەشفرۆشی، دەرمان و چەک، فێڵبازی، ساختەکاری و سپیکردنەوەی پارەدا کاردەکەن تەنانەت بەڕێوەبەرایەتی کەشتییەکانی سۆمۆ لەو وڵاتەدا لە دەستی ئەم گروپەدایە رکابەری دیکەیان هەیە بەڵام رێکەوتنیان لەگەڵ دەکەن.\nلە ئاستی دونیادا ئەو گروپە مافیایە زیاتر لە ١٠٠ هەزار ئەندامیان هەیە و تا ئێستا سێ سەرۆکیان بە خۆیانەوە بینیوە و رۆڵێکی گەورەیان هەیە لە وڵاتەکەدا.\nمافیای ئەلبانی بەهۆی زمانە بێ هاوتاکەیانەوە بە نادیاری ماونەتەوە، بریکارە نێودەوڵەتییەکانیش لێکۆڵینەوە لە چالاکییە نایاساییەکانی ئەو گروپانە دەکەن، ئەم گروپانە لەپەنجاکانی سەدەی رابردوودا چالاکیەکانیان ئاشکرابوون، کاتێک ژمارەیەکی زۆر لەئەلبانیەکان کۆچیان کرد بۆ تورکیا و پارەیان لە قاچاخی هێرۆیین لە تورکیاوە بۆ ئەلبانیا پەیدا کرد.\nساڵی 1989 سیستەمی کۆمۆنیستی لە ئەلبانیا کۆتایی هات، لە ئاژاوەی دوای خۆیدا گروپە مافیاکان زۆر بەرفراوانبوون و هێزی گەورەیان بەدەستهێنا لەوەش زیاتر، لەو کاتەوەی زۆرێک لە کۆچبەرە ئەلبانییەکان ڕوویان لە وڵاتانی دیکەی جیهان کردووە، پێدەچێت ئەمڕۆ نزیکەی 15 مافیای جیاوازلە ئەلبانیا کار بکەن کە سەرچاوەی سەرەکی داهاتەکەی کڕین و فرۆشتنی هێرۆین و بازرگانیکردن بە مرۆڤەوە بەشێوەیەکی سەرنج راکێش ئەم گروپانە جگە لە چالاکی نایاسایی و تاوانکاری لەسەر بنەمای سیاسی دەناسرێن و کاری بازرگانی چەکیش دەکەن.\nلە ئەلبانیا هۆزەکان هەریەکە و گروپی مافیای خۆی هەیە و ئەندامیان لە هەموو جیهاندا هەیە.\nکۆمەڵێک تێکۆشەر و ھەڵسوڕاوی دڵسۆزی بزوتنەوەی گۆڕان\nداھاتی نەوتی عێراق بۆ مانگی نیسان ئاشکرادەکرێت


دیمانەی مەنسور حیکمەت لەگەڵ بڵاوکراوەی کۆمۆنیست سەبارەت بە ڕیکخراوە جەماوەرییەکانی چینی کرێکار …3 – Dengekan\nbyKawa Omar\tNovember 4, 2019\tGeneral, Opinion\nوەرگێرانی: کاوە عومەر\nکۆمۆنیست: هەوڵدان بۆ پێکهێنانی سەندیکا لەبارودۆخێکدا کە کرێکاران لە هەموو جۆرە ڕێکخراوێکی جەماوەری بێ بەشن بەو مانایە نییە کە لایەنگرانی سەندیکا ئەیانەوێت لە چوارچێوەی سەرمایەداریدا بمێننەوە. دەکرێ بەڵگەشیان ئەوە بێت کە ئەگەر کێشەی بنەڕەتی ڕێکخستنی کرێکارانە لە ڕێکخراوە جەماوەریدا، پێویستە رووبکرێتە ئەو شێوازە ناسراوە لە ڕیکخراوبوون. چونکە ئاسانتر دەتوانرێت بوونی بەدەوڵەت قبووڵ بکرێت. ئەم کارە گونجاوەو لەزوۆر رووە بە کردەوە دەرهاتنی گونجاوە. ئاشکرایە کاتێک کۆمەڵگەو چینی کرێکار ڕووبکەنە شۆرش، سەندیکاکانیش بەپێی بارودۆخە نا متەعارف” نائاساییە” واتە گونجاوی دەگرێتە ئەستۆ. لەبەرامبەر ئەم بەڵگە هێنانەوانەدا چی دەڵێن؟\nمەنسور حیکمەت: بوارم بدەن با خاڵێک رۆشن بکەمەوە. ئایا سەندیکا لە کۆتایدا “ڕێکخستنی ناسراوە” یان نا، بەپێی ئارەزویی دامەزرێنەرەکانی دەگۆڕدرێت؟\nبەبۆچونی من یەکەمیان دروستە و سەندیکا شێوازێکی ناسراوی ڕێکخستنی کرێکارانە و “بەوردی وتەی ئەمڕۆی ئەنجومەنی دامەرزێنەری سەندیکایە. گریمانەی ئێمە لەسەر بنەمای ئەوەی سەندیکا لەسەردەمی شۆڕشگێڕانەدا شێوەکاری دەگۆڕێت. بەجۆرێک کە گونجاو بێت یان هەلومەرجی تردا، بۆ نمونە ڕادیکاڵتر ئەبێت یان لەقەبارەیەکی تردا و بەشێوەیەکی تر کاردەکات، بەهایەکی کردەیی زۆری نییە، هەر بەوشێوەی کە ئێمەش ناتوانین ئەمڕۆ بەبیانوی سەرکوتەوە حیزبێکی ڕیفۆرمیست دروست بکەین وپەیمان بدەین کە لەسەروبەندی شۆڕشدا لە کاتی خۆیدا بیگۆڕین بە حیزبێکی کۆمۆنیست، لایەنگرانی سەندیکاش ناتوانن ئەمڕۆ سەندیکای ڕێپێدراو دروست بکەن (واتە سەندیکای جێگای ڕازیکردنی دەوڵەت) وە بەڵێن بدەن لە سبەینێی تەنگژەی سیاسیدا بیگۆڕن بە ئۆرگانی دەسەڵات وکاری ڕاستەوخۆی جەماوەری. ڕەوتی خەباتی چینایەتی سیناریۆی لەم شێوەیە پەسەند ناکات. ئەوە بنیاتنەرانی سەندیکا نین کە چارەنوسی داهاتوی سەندیکا دیاری دەکەن، بەڵکو تایبەتمەندیەکانی خودی جوڵانەوەی سەندیکالیستی وتوانایەکانی سەندیکایە وەک “شێوەیەکی ناسراو” کەمەرج دادەنێ بۆ درێژەی کاری سیاسی و خەباتی داهاتوی، ڕابەرانی و کرێکارانی ڕێکخراو تیایدا.\nبزوتنەوەی سەندیکایی، هەتا ئەو ئاستە کە لەگەڵ ئەوەشدا لە پێکهێنانی وشیاری سیاسی کرێکاراندا دەور ئەگێڕن، ئەوان بە ئاسۆو ڕۆحیەتی سەندیکایی بار ئەهێنێت. ئەمە پێناسەی سەندیکایە بۆ خۆی و ئەو پێگە کۆمەڵایەتیە کە هەیەتی ئەو مرۆڤانە دەکێشێتە مەیدان کەلەگەڵ خۆیا دێنەوە دەیانکاتە هەڵسوڕاوانی خۆی. نازانم ئایا بەڕاستی ڕەوتێک بەڵگەی گریمانەیی ئێوەی بۆ بەرگری لە سەندیکا پێشنیار کردوە یان نا. لەگەڵ ئەوەشدا وەڵامی من ئەوەیەکە ئەم جۆرە بەڵگانە پشتیان بەستووە بە دەربرینی زەهنی و خۆبەخشانە “لۆنیاریستی” لەتایبەتیەکان و تایبەتمەندیەکانی بزوتنەوە کۆمەڵایەتیەکان بەشیوەیەکی گشتی و بزوتنەوەی کرێکاریی بەشێوەی تایبەتی.\nبەڵام باسی بنەڕەتی من ئەوەیە کە بەهیچ شێوەیەک ئەم بەڵگەیە گرێی ئێمە ناکاتەوە، لەبەر ئەوەی بەبۆچونی من مەرجی شیاوی ڕێکخستنێکی جەماوەری لە ئێرانی ئەمڕۆدا ئەمە نییە کە بێ ئەملاولا لە سبەینێی شۆڕشیشدا ئۆرگانی کاری شۆڕشگێڕانەش بێت. بۆ ئێمە تەنانەت هەرەوەزیەک و سندوقیکی کریکاریش نرخ و بەهای تایبەتی خۆیان هەیە. کیشەکە لێرەدا نییە. کیشەکە لەسەر واقعی بونی ئەو ئەڵتەرناتیڤە، جدی بوونی لەپەیوەند بە ئاستی خەبات و داخوازییە کرێکاریەکان و بارودۆخی کۆمەڵایەتی و سیاسەتی زاڵ بەسەر کۆمەڵگەو نرخی و بەهای بە بەراورد لەگەل ئەڵتەرناتیڤی سۆشیالیستی وڕادیکاڵ بۆ هەر ئەم بارودۆخەی ئێستایە. ئێمە تەنها لەبەر ئەوە نەبووینەتە لایەنگری شورا چونکە درووست “سبەینێ” شورا کاری شۆڕشگێڕانە دەکات و سەندیکا نایکات. بەڵکو ئاوەها و لەوەش گرنگتر بەدەلیلیەی کە هەر ئەمڕۆ بزوتنەوەی شورایی و بزوتنەوەی کۆبونەوەی گشتی توانای ڕێکخستنی کرێکارانیان هەیە بۆ بەرگریکردن لە ماف و بەرژەوەندیەکانیان. ئەڵبەتە ئەبێت جارێکی تر ئاماژە بەوە بکەم کە ئەو سەندیکالیستانەی کە ئەیانەوێت لە سبەینێی شۆڕشدا کاربکەن، ئەمڕۆ بەپێچەوانەی نمونەکەی ئێوەوە، نەک باس لەسەندیکای ئاشکراو یاسای و جەماوەری ناکەن، بەڵکو باسی لە سەندیکای نهێنی دەکەن. وەک وتم ئەمە پێشێل کاریەو هەڵهاتنە لە کێشەی پێوستی کرێکارانی ئێران بۆ ڕێکخراوبونی جەماوەری لەگەڵ توانای خەباتی ئاشکرا و فراوان. ئەو کیشانەی کە بەبڕوای ئێمە بزوتنەوەی کۆبونەوەی گشتی دەتوانێت وەڵامی پێبداتەوە.\nکۆمۆنیست: لەگەڵ ئەم وردەکاریەدا ئەو خاڵەی بڕیارنامەکە دەڵێ ئێمە پشتیوانی لە هەوڵی کرێکاران بۆ دامەزراندنی سەندیکا دەکەین. لەڕوی کردەیەوە زیاتر ڕوون بکەنەوە. ئایا لەیەک کاتدا هەوڵدان بۆ پێکهێنانی ڕێکخستنی شورایی و لە هەمان کاتتدا بەرگریکردنی چالاکانە لە کرێکارانێک کە هەر لەو جێگایەدا بەنیازی دروستکردنی سەندیکان لەکردەوەدا ڕووبەڕووی کیشە نابێتەوە؟\nمەنسور حیکمەت: ئێمە پشتیوانی لەهەوڵی کرێکاران دەکەین بۆ پێکهێنانی سەندیکا، چونکە بەجیا لەڕاگەیاندنی هەڵوێستی حیزب بەقازانجی شوراو بەجیا لەوەی کرێکارانی ڕادیکاڵ و کۆمۆنیست بەدوای بزوتنەوەی کۆبونەوەی گشتی و ئەڵتەرناتیڤی بزوتنەوەی شورایەوەن، هەموو کرێکاران لەپشت سەری ئێمەوە ڕیز نابەستن. چینی ئێمە هەر بەجۆرە لە شێوازی جۆراوجۆردا خەریکی کاری سەنگەر لێدانە لەبەرامبەر بۆرژوازیدا، یەکێک لەو شێوازانە هەوڵدانە بۆ دروستکردنی نەقابەکان، چ نهێنی و ئاشکرا یان هیتر. ئیمە پشتیوانی لەهەر سەنگەر لێدانێکی کرێکاران دەکەن وە هەوڵ ئەدەین بۆ بەهێزکردنی. ئیمە هەردوو خشتێک کە کریکاران لەخەباتیاندا لەسەریەک دایان نابێت تێکی نادەین، بەڵکو هەوڵ ئەدەین بە بەشداری خۆمان، لەگەڵ پشتیوانیەکانمان و فیداکاری لە ڕیزی هەر ڕوبەڕوبونەوەیەکی چینایەتی، ئەم هەوڵانە بەرەو ئەولایە بەرین کە بڕوای ئیمە بەرژەوەندیە واقیعیەکانی کرێکاران لەوێدا دەستەبەر دەبێت.\nئامانجی ئێمە ئەوەیە کەبزوتنەوەی کرێکاری هەرچی زیاتر بەهێز بێت لەبەرامبەر بۆرژوازیدا. ئەگەر سیاسەتی ئێمە ببێتە سیاسەتێکی هەمەلایەنەی ناو دەرونی چینی کرێکار، دڵنیاین کە هێزی کرێکاران دەگات بەباشترین شێوە، بەڵام مادام کە هاوکات لەگەڵ ئێمەدا مەیلی خەباتکاریتر لە ناودەرونی بزوتنەوەی چینەکەدا دەست بۆ کاری پێکهێنانی شێوازی تر لەیەکگرتن ببەن. ئێمە هاوکاریان دەکەین وە لەهەمان کاتدا هەوڵ ئەدەین بزوتنەوەی کۆبونەوەی گشتی و شوراکان زۆرترین کاریگەری و متمانە لەنێو کرێکاراندا بەدەست بهێنن، چونکە باوەڕمان وایە کە کرێکاران لەم ڕیگەیەوە دەستیان دەگات بەهێزو توانای واقعی خۆیان لەخەباتی ئێستا و لە خەباتدا بۆ بەدەستەوەگرتنی دەسەڵاتی سیاسی.\nئەگەر ئەمڕۆ کرێکارانێک بیانەوێت سەندیکایەک ڕێکبخەن، بەدلنیاییەوە ئێمە سەرنجی ئەوان بۆ ئیجابی بوونی هەوڵدان بۆ پێکهێنانی شوراکان رادەکێشین، لەڕیگای پەرەپێدانی بزوتنەوەی کۆبونەوە گشتیەکان، بەڵام ئەگەر کەسانێک هەر ئێستا چەند هەنگاو لەم ڕیگایەدا چووبنە پێش، ئەگەر بەڕاستی هەنگاوێک بەرەوپێکهێنانی نەقابەی چی مەبەستیان چووبنە پێش، دەتوانن کرێکارانی کۆمۆنیست وەک پارێزەرو بە‌هێزکەری خۆیان لەقەڵەم بدەن، هەڵبەت لە بارودۆخیکی ئاواشدا، هەر بەو شێوەیەی لە بڕیارنامەکەدا هاتووە، ئێمە هەوڵ ئەدەین جوڵانەوەی سەندیکایی بەهۆی هەمان خاڵە لاوازە نەریتیەکانی نەقابەکان توشی تێکشکان نەیەت و لەتاقیکردنەوەی ئیجابی بزوتنەوەی شورایی، وەک پشت بەستن بەدیموکراتی راستەخۆ و ئیرادەی کرێکاران، خۆپاراستن لە بیرۆکراتیەت، پاراستنی مەودا لەگەڵ رەوتە ریفۆرمیستەکان و شتی تر کەڵک وەردەگرێ.\nجگە لەوەش، لەبڕیارنامەکەدا هاتووە کە لەهەندێک باری تایبەتیدا خۆمان راستەوخۆ هەوڵدەدەین بۆ پێکهێنانی نەقابەکان. بەڵام هەوڵ ئەدەین کە ئەم نەقابانە لەداهاتودا پەیوەندیەکی بەهێزیان لەگەڵ بزوتنەوەی شورایدا هەبێت بەگوێرەی هەندێک پێوەری دیاریکراو پێیانەوە پەیوەست بن.\nPrevious سۆشیالیزم تەنیا وەڵامە بە نا عەدالەتی کۆمەڵگای سەرمایەداری! … نوری بەشیر\nNext سه‌ره‌قه‌ڵه‌مێك ده‌رباره‌ی :”جوان كریستۆڤ گۆچید” … ئاماده‌كردنی: ڕێباز محه‌مه‌د جه‌زا\nلە چوار سندوقەوە بۆ نمایشی مێژووی با -2-… ڕزگار حەمە ڕەشید\nباش …. نەوزاد بەندی\nچیرۆكی هونەریی و، وردە نیگا … نووسینی: دیار لەتیف\nگرنگییەکانی چالاکییەکانی قوتابخانە بۆ منداڵان.. رەزا شوان\n…خه‌ڵك له نێوان خۆپارێزی و زیاده‌رۆییدا عیماد عه‌لی\nئه‌رسه‌لان ده‌روێش مێژوی كورد ده‌باته … پاریس ن/ كامه‌ران حاجی ئه‌لیاس\nFeb 26, 2019\tClosed


ئێران.. وەرزی کۆکردنەوەی بەرھەمی زەعفەران\n- لە ئێران وەرزی کۆکردنەوەی زەعفەران کە بە "زێڕی سوور" دەناسرێت و بەھۆی سوودەکانیەوە لەزۆر بواردا بەکار دەھێنرێت، دەستی پێکرد.\nMuhammet Kurşun | 05.11.2019\nتاران ـ AA\nلە ئێران وەرزی لێکردنەوەی زەعفەران دەستی پێکرد. ئەم رووەکە لە چاندنیەوە تاوەکو لێکردنەوەی، لە جیاکردنەوەیەوە تاوەکو وشککردنەوەی، کارێکی ورد و ماندووبونێکی زۆری دەوێت، ھەربۆیە بە "زێڕی سوور" ناوبانگی دەرکردووە.\nجووتیارەکانی ئێران کاتی کۆکردنەوەی بەرھەمەکانی زەعفەرانیان ھاتووە. ئێران لە جیهاندا خاوەنی رێژەی لە سەدا ٩٥ ی بەرھەمی زەعفەرانە کە بۆ خواردن، خواردنەوە، دەرمان، بۆن و جل و بەرگ و زۆر بورای دیکە بەکار دەھێندرێت.\nتیمی ئاژانسی ئانادۆڵو، چووە شوێنی کۆکردنەوەی بەرھەمی زەعفەران لە شارۆچکەی توربەت حەیدەرییەی سەر بە پارێزگای رەزەوی خوراسان لە ئێران، کە بە دابینکەری زەعفەران بۆ ھەموو جیھان دادەنرێت.\n- لە یەک ھێکتاردا تەنھا چوار کیلۆ بەرھەمی زەعفەران بەدەست دەھێنرێت\nئێران، شوێنی بەرھەمھێنانی زۆرترین و بەرزترین جۆری زەعفەرانە لە جیھاندا و بە پێشەنگ دادەنرێت لەم بوارەدا. ئەو زەعفەرانەو لێرەدا بەرھەم دەھێندرێت بۆ نزیکەی ٦٠ وڵات ھەناردە دەکرێـت.\nچاندن و چاودێریکردنی زەعفەران لە مانگی ئایارەوە تا مانگی ئەیلول دەخایەنێت، پاشان لە کۆتاییەکانی مانگی تشرینی یەکەم وەرزی لێکردنەوە و کۆکردنەوەی دەستپێدەکات. پیازە زەعفەرانەکان لە ھاویندا دەچێندرێن و لەگەڵ نزیکبوونەوە لە پایز چرۆ دەکات و وەرزی زستانیش گوڵ دەکاتەوە. ئەو زەوییانەی زەعفەرانی لێ دەچێنرێت پاش دوو ساڵ بەرھەمی دەبێت و لە پاش شەش بۆ حەوت ساڵ پێویستە شوێنی چاندنەکەی بگۆڕدرێت. چاندنی زەعفەران لە یەک ھێکتار زەویدا تەنھا چوار کیلۆ بەرھەمی دەبێـت.\nئەو پیازە زەعفەرانەی کە وەک تۆو بەکار دەھێندرێن پاش ماوەیەک پێنچ پیازی دیکەی لێدەبێتەوە و ئەوانە لە شوێنی دیکە دەچێندرێن.\nئەو گوڵە زەعفەرانەی کە کۆدەکرێنەوە، سەرەتا گەڵای گوڵەکان و لقە زەرەدەکانی جیادەکرێـتەوە، پاشان ئەوەی دەمێنێتەوە بەشی سەرەوەی لقە سوورەکانە وشک دەکرێتەوە. رەگە سپییەکەی بنەوەی لقە سوورەکانیش بۆ مەبەستی بە کارھێنانی لە دەرمان و بوارەکانی دیکە جیادەکرێتەوە.\nئێران توركيا خوراسان زافەران زێڕى سوور\nئه‌مریكا.. گیانله‌ده‌ستدان بە كۆرۆنا بۆ ٢٠٦ هه‌زار و ٦١٦ كه‌س به‌رزبوویه‌وه\nستۆڵتنبێرگ: "توركيا و يۆنان هاوپەيمانى دێرينن، ناتۆ پلاتفۆرمێكە بۆ ديالۆگ"


سێ ناوبژیوانی كاراتی كه‌ركوك به‌شداری خولێكی ئۆنلاینی عه‌ره‌بی ده‌كه‌ن – SNN\nHome›وەرزش/ناوخۆیی›سێ ناوبژیوانی كاراتی كه‌ركوك به‌شداری خولێكی ئۆنلاینی عه‌ره‌بی ده‌كه‌ن\nیه‌كێتی كاراتی وڵاتانی عه‌ره‌بی خولێكی ناوبژیوانی له رێگەی ئۆنلاینه‌وه ئه‌نجامدا كه ژماره‌یه‌ك له ناوبژیوانانی كوردستان و عێراق به‌شدارییان تێدا كردبوو لە خولەکە سێ ناوبژیوانی كاراتی شاری كه‌ركوك به‌شدارییا تێدا کردووە.\nله‌م بارەوە حسێن عه‌باس یه‌كێك له به‌شداربووانی خوله‌كه بوو بە (SNN Sport ) رایگەیاند:”خوله‌كه له لایه‌ن یه‌كێتی كاراتی وڵاتان عه‌ره‌ب له رۆژانی 25-27ی حوزیرانی 2020 ئه‌نجامدرا “.\nهه‌روه‌ها وتی:” سێ ناوبژیوان له شاری كه‌ركوك به‌شداریمان له خوله‌كه كرد كه بێجگە له خۆم هه‌ر له یه‌ك پشتیوان سه‌ید گوڵ و ماجید خه‌یروڵا بوون “.\nوتیشی:” وانه‌كانی خوله‌كه له لایه‌ن هه‌ر یه‌ك له ( د. مشرف ئەلشهری ، د. عیماد ئەلسرسی ومه‌نسور سوڵتان ) وترانه‌وه و تایبه‌ت بوون به یاساكانی كاتا و كۆمێت و چه‌ند لایه‌نێكی تری تایبه‌ت به ناوبژیوانی كاراتی “.\nحسێن عه‌باس لە کۆتایدا وتی:” سه‌رباری ئه‌وه‌ی خوله‌كه له رێگەی ئونلاینه‌وه شه‌وانه بوو، به‌ڵام سوودێكی زۆرمان لێبینی به تایبه‌تی كه دوایین گۆڕانكارییه‌كانی ناوبژیوانی كاراتیی تیایدا خرابوونەروو”.


هۆشداری ئێران: هاوکارى ئەمریکییەکان مەکەن! | AvaToday\nهۆشداری ئێران: هاوکارى ئەمریکییەکان مەکەن!\nپەیامى ئاشکراى کۆمارى ئیسلامى بۆ پارتى دیموکراتى کوردستان: ئەگەر کوردستان ئارام نەبێت، هەولێریش ئارام نابێت!\nئەمڕۆ سەعات ٨ى بەیانى دووشەممە، سێ کەسى خوار تەمەن ٢٥ ساڵ بە چەکەوە هێرشیان کردە سەر باڵەخانەى پارێزگاى هەولێرى باشوورى هەرێمى کوردستان و پاش ڕووبەڕووبوونەوەیەکى چەند ساعەتە هەر سێ کەسەکە کوژران، لەم هێرشەکردنەشدا خزمەتگوزارێک کوژرا و سێ پۆلیس و فەرمانبەرێک بریندار بوون.\nیەکێک لە تیرۆریستەکان کوڕی ئەفسەرێکى هێزەکانى زێرەڤانییە، واتە باوکى یەکێکە لە پێشمەرگەکانى پارتى دیموکراتى کوردستانى عێراق. بە پێى هەواڵى گەیشتوو بە تۆڕى میدیایی ئاڤاتودەى، ئەم سێ تیرۆریستە ئیسلامگەرایە لە ناوچەى پێنجوێنى کوردستان عێراق لەگەڵ گرووپێک کە خۆیان بە ئەنسار ناساندووە، ڕاهێنانیان بینیوە و لە هەولێر لەگەڵ کەسێک بە ناوى سەلیم شووشکەیی لە پەیوەندیدا بوونە. سەلیم شووشکەیی ئەندامى خوولى پێشووى پەرلەمانى عێراق بوو کە لەم دواییە سەفەرێکى هەبووە بۆ ئێران و ئێستایش لە بەغدایە.\nگرووپى ئەنسار لە لایەن ئیتلاعاتى قەرارگاى حەمزەى سەیدولشوهەدا دامەزرێنراوە، ئەندامانى ئەم گرووپە لە ئەندامانى پێشووى داعش و سەلەفییە توندئاژۆکان پێ دین. ئەم گرووپە بە بڵاوکردنەوەى ڤیدیۆیەک کە لە خاکى سوریە و ناوچەى لازقیە وێنە گیراوە کە لە بن دەسەڵاتى بەشار ئەسەدە، کەچى ڕایان گەیاند لە سنوورى ڕۆژهەڵات و باشوورى کوردستان گیراوە و لەو ناوچەیە ئامادەییان هەیە.\nلە ڕێکەوتى ٧ى جوڵاى لە بەرنامەیەکى زیندوو عەلى جەوانمەردى دامەزرێنەرى تۆڕی میدیایی ئاڤاتودەى لەبارەى ئامادەیی و ئامادەسازى ئەم گرووپەوە هەواڵى بڵاو کردەوە کە لە پاش ئەم هەواڵە ڤیدیۆکەى بڵاو دەکرێتەوە.\nسەرچاوەیەک لە هەرێمى کوردستانى عێراق کە نەیویست ناوەکەى لەم هەواڵەدا بهێنرێت، بە تۆڕى میدیایی ئاڤاتودەى گوت: چەند حەوتوو پێشتر چەند کەس لە سوپاى قودس هۆشدارییان دابووە پارتى دیموکراتى کوردستان بە سەرۆکایەتى مەسعود بارزانى کە:\n▫ نابێت هەواڵ دژى کۆمارى ئیسلامى لە ڕاگەیاندنەکانى هەولێر بڵاو بکرێتەوە.\n▫ نابێت بە هیچ شێوەیەک دیموکرات و کۆمەڵەکان چالاکییان هەبێت.\n▫ ئەگەر هەر چالاکییەکانیان لە نێوخۆى ئێران هەبێت، هەولێر دەکەوێتە بەردەم هێرشى تیرۆریستى.\n▫ نابێت پارتى دیموکراتى کوردستانى عێراق ڕێگە بدات بە دژەکانى کۆمارى ئیسلامى (بە قسەى خۆیان ئەوانەى کە ئەمریکا و ئیسرائیل پاڵپشتییان لێ دەکات) لە هەولێرەوە چالاکى ڕاگەیاندن و پڕوپاگندەییان هەبێت.\nبە پێى زانیارییەکانى تۆڕى میدیایی ئاڤاتودەى، سەرکردەکانى پارتى دیموکراتى کوردستان بە کۆمارى ئیسلامییان گوتووە "ناتوانن چالاکى ئەو حزبە کوردیانەى ڕۆژهەڵاتى کوردستان کۆنتڕۆڵ بکەن و بێلایەن دەبن لە نێوان مشتومڕەکانى نێو ئەمریکا و ئێران".\nهێرشى تیرۆریستى کۆمارى ئیسلامى لە هەولێر پەیامێکە بۆ ویلایەتە یەکگرتووەکانى ئەمریکا کە کوردەکان بە هاوپەیمانێکى باشى ئەو وڵاتە لەقەڵەم دەدرێن و گرووپەکانى سەر بە کۆمارى ئیسلامى دەتوانن بەرژەوەندییەکانى ئەمریکا لە هەرێمى کوردستان بخەنە ژێر مەترسییەوە و هاوکاتیش پەیامێکە بۆ سعودییەکان کە هەر ئەمڕۆ شاندێکى باڵاى ئابوورى و سیاسى عەرەبستانى سعودیە گەیشتوونەتە شارى هەولێر.\nڕۆژى یەکشەممە دۆناڵد ترامپ ـى سەرۆککۆمارى ئەمریکا لە وەڵامى هەڕەشەکانى حەسەن ڕۆحانى تویتێکى بڵاو کردەوە و نووسى کە هەرگیز هەڕەشە لە ئەمریکا مەکەن دەنا چارەنووستان وەک ئەو ژمارەى کەمەى مێژوو دەبێت کە لەنێو چوون.


وەزارەتی کارەبا: ١٣ تاوەری كارەبا لە عیراق تەقێندراونەتەوە – لڤین پرێس\nوەزارەتی کارەبا: ١٣ تاوەری كارەبا لە عیراق تەقێندراونەتەوە\nوەزارەتی کارەبای عێراق، لە٤٨ كاتژمێری رابردوودا، ١٣ تاوەری گواستنەوەی كارەبا لە پارێزگاكانی كەركووك، سەڵاحەددین و نەینەوا باكووری عێراق تەقێنراونەتەوە.\nوەزارەتی كارەبای عیراق، ئەمڕۆ ( پێنچ شەممە، ٥ی تەمموزی ٢٠٢١ ) لە بەیاننامەیەكدا رایانگەیاند،” بۆ رۆژی دووەم لەسەر یەك كردەی تێكدەرانە بۆسەر تاوەرەكانی گواستنەوەی كارەبای نیشتمانیی لە پارێزگاكانی كەركووك، سەڵاحەددین و نەینەوا ئەنجامدراون.”\nلە بەیاننامەكەی وەزارەتی كارەبای عێراقدا هاتووە،” لە ٤٨ كاتژمێری رابردوودا، ١٣ تاوەری گواستنەوەی كارەبا لەڕێگای بەئامانجكردنی راستەوخۆ بۆ هێڵەكانی گواستنەوەی كارەبا لەنێوان پارێزگاكانی سەڵاحەدین، كەركووك و نەینەوا بە پێنج تەقینەوەی سیستەماتیك و لەیەك كاتدا، تەقێنراونەتەوە.”\nلە بەیاننامەكەدا وەزارەتی کارەبا ئاماژە بە ژمارەی تاوەرەکان داوە و هاتووە،” ئێوارەی دوێنێ چوارشەممە، ھێڵی گواستنەوەی كارەبای كەركووك-گەیارەی گازی تەقێنراوەتەوە كە توانای گواستنەوەی كارەبای ٤٠٠ كەی ڤی-یە و ھەر لەڕێی تەقاندنەوەی بۆمبی چێنراو تاوەرەكانی ژمارە(١١٦ و ١١٧ و ١١٨ و ١١٩ و ١٢٠) و لەھەمان شەودا، ھێڵی گواستنەوەی كارەبای شەھید عەبدوڵڵا-ئەلدۆر و باكووری پارێزگای سامەڕا كێڵگەی نەوتی عجێل كە توانای گواستنەوەی كارەبایان ١٣٢ كەی ڤی-یە و لەھەمان كات و ساتیشدا، تاوەرەكانی ژمارە (٣٢٧ و ٣٣١ و ٣٢٩ و ٣٢٩ و ٣٣٠ ) ھێڵی شەھید عەبدوڵڵای پارێزگای سەڵاحەددین تەقێنراوتەوە كە توانای گواستنەوەی كارەبای ١٣٢ كەی ڤی بووە و لەڕێی بۆمبی چێنراودا تاوەری ژمارە ٥٤ی ھێڵی گواستنەوە سامەڕا لە باشووری پارێزگای تكریت تەقێنرایەوە و لەھەمان كاتیشدا، تاوەرەكانی ژمارە(٩٣ و ٩٤)ی ھێڵی گواستنەوەی كارەبای گەیارە-كەركووك تەقێنراوەنەوە كە بەرھەمی كارەبای ٤٠٠ كەی ڤی بووە”.\nهەروەها وەزارەتی كارەبا ئاماژەی بۆ ئەوەكردووە كە سەرقاڵی پلانێكی بەپەلەن بۆ چارەسەركردنی ئەو ھێڵانەی كە لەلایەن تیرۆریستانەوە تەقێنراونەتەوە و ھێزە ئەمنییەكانیش بەڵێنی پاراستنی تاوەرەكان و ئەو تیمانەیانداوە كە ئەركی چاككردنەوەی تاوەرەكانیان لەئەستۆدایە و بەزووترین كات ئەو كێشەیە چارەسەر بكەن، چونكە بەھۆی بەرزبوونەوی پلەكانی گەرماوە خواست لەسەر بەكارھێنانی كارەبای نیشتمانیی زیاتر بووە .\nتەقاندنەوەی تاوەرەكانی كارەبای نیشتمانیی لە كاتێكدایە كە لە ماوەكانی رابردوودا، ژووری ئۆپەراسیۆنە هاوبەشەكانی كەركووك ئاماژەی بۆ ئەوەكردبوو كە هێزی ئەمنی بۆ پاراستنی تاوەرەكانی كارەبای نیشتمانیی جێگیركراون بۆ پاراستنیان لە تەقاندنەوە.\nئیسرائیل هەڵوێستی بەرامبەر سەرۆکی نوێی ئێران ئاشکرا کرد\nهۆکاری گیان لەدەستدانی دوو زیندانی لە گرتوخانەى چاکسازى گەورانى سلێمانى ئاشکرا دەکرێت


لە بەرانبەر متمانەدان بە کابینەکەى عەلاوی، پێشنیازی پۆستێکی باڵا بۆ لایەنە کوردییەکان کراوە\nڤیدیۆ..بۆچى ئەم هەفتەیە یەکلاکەرەوەیە بۆ ڤایرۆسى کۆرۆنا لە سلێمانى؟\nسەرۆکى کۆریاى باکور لەبارەى کۆرۆناوە هەڕەشە لە بەرپرسانى وڵاتەکەى دەکات\nلە تۆڕە کۆمەڵایەتییەکان دەنگۆیەک بڵاوبووەتەوە کە گوایە “یەکەم حاڵەتی نەخۆشی کۆرۆنا لە هەولێر تۆمارکرا بێت”، بەڵام وەزارەتى تەندروستی هەرێم ڕەتیدەکاتەوە.\nلە چەند هەژمار و پەیجێکی تۆڕە کۆمەڵایەتییەکان وا بڵاوکراوەتەوە کە “سەرمایەدارێکی کوردستان بەناوی (م.ع.خ) دوای ئەوەی لەوڵاتی چین گەڕاوەتەوە هەرێم لە فڕۆکەخانەی نێودەوڵەتی هەولێر پشکنینی بۆ ئەنجامدراوە و دەرکەوتوە کە هەڵگری ڤایرۆسی کۆرۆنایە.”\nلەبارەى ئەو دەنگۆیە، محەمەد قادر خۆشناو، وتەبێژی وەزارەتى تەندروستی بە ناس کورد ڕاگەیاند، ئاگاداری بڵاوبوونەوەى ئەو دەنگۆیە هەین، بەڵام بە هیچ شێوەیەک وەها حاڵەتێک بوونی نییە و هەواڵێکی تەواو بێبنەمایە.”\nوتیشی، “چەندینجار خەڵکی کوردستانمان دڵنیا کردووەتەوە کە هیچ مەترسییەک لەسەر هەرێم نییە و تائێستاش لە ڕۆژهەڵاتی ناوەڕاستدا هیچ حاڵەتێک تۆمار نەکراوە.”\nلیژنەی تەندروستی نیشتیمانی چین ڕایگەیاند، ژمارەى توشبووان بە ڤایرۆسی کۆرۆنا لە بەرزبوونەوەدایە و تائێستا نزیکەى پێنج هەزار کەس توشى ڤایرۆسەکە بوون.\nلیژنەی تەندروستی نیشتیمانی چین ئەمڕۆ (سێشەممە) لە ڕایگەیاندراوێکدا ڕایگەیاند “ژمارەى توشبووان بە ڤایرۆسی کۆرۆنا لە بەرزبوونەوەدایە و تائێستا 4515 کەس بە گوێرەی ئامارەکانی وەزارەتی تەندروستی چین گیرۆدەی نە خۆشییەکە بوون”.\nئاماژەی بەوەشکردووە کە ژمارەی ئەو کەسانەی بەهۆی ڤایرۆسەکەوە گیانیان لە دەستداوە بەرزبووەتەوە بۆ 106 کەس.\nپارێزگای سلێمانی بە پلانی بی ڕوبەڕوی قەیرانی بەنزین دەبێتەوە.. “مەترسن”\n22:47 سێ شه‌ممه 18 شوبات 2020\n22:38 پێنج شه‌ممه 13 شوبات 2020\nحکومەتەکەى عەلاوى بەرەو کوێ؟ .. لەژورە داخراوەکاندا چى رودەدات؟\n16:39 چوار شه‌ممه 26 شوبات 2020\nکۆسرەت رەسوڵ چووە کۆبوونەوەى سەرکردایەتى\n17:31 سێ شه‌ممه 04 شوبات 2020\nچین داوای 145 ملیۆن دەمامک لە وڵاتێکی عەرەبی دەکات کە پێشتر بۆی ناردووە\n12:26 دوو شه‌ممه 03 شوبات 2020\nلەسەر کێشەی “گواستنەوەی گاز” مەسرور بارزانی بڕیارێکی دەرکرد


Lyrics: Navid Zardi \_u0026 Mazyar Fayaq\nImad Othman 11 dagar sedan\nگریانم دێ ھەنێ کۆمێنتم خوێندوە لە سایەی نەڤید خەلکی ولاتانی تر خۆشەویستیان دەر بڕیوە بۆ کوردوکوردستان ئافەرم کوری مەرد\nImad Othman 5 timmar sedan\n@Ozhin Sharazury خوشک و دایکە جوانەت بگێم کێرم بە قن و قوز ودەمی خوشک و داکە کۆنە حیزەکەت کێرم بەکەپلەو گەوادی نامەردی رسوا کێرم بەو زمانەت کە دەست کرد بە گوو خواردن دایکت و بابە گەوادەکەت بگێم کەوا پەروەردەیان کردوویت لوسکەی حیزی طنطەی دوو دەکی شەرفت بگێم ھەی خوشک و دایکت و کەپلەکەت بێگم دایک لە ملھا\nXU_ Lawin 9 timmar sedan\nسەبم کردی بمکەوە\nهەرکەسێک سەبسکرایبی چەناڵەکەم بکات دڵنیابە سەبسکرایبی دەکەمەوە❤\nHdcuhnh Dhdhsdjshsh 18 timmar sedan\nسوێند خواردن تەنها بە ناوەکانی خودای تعالی دروستە ✅ وە سوێند خواردی بەقورئانیش دروستە چونکە وتەی خودای گەورە✅ موسڵمانان #ئاگاداربن ئەم تاوانە لە زیناکردن و قەتڵ گەورەترە بۆیە هەموو ئەمانەی خوارەوە سوێند خورادنە بە غەیری خوا و هاوبەش (شرك) بڕیاردانە بۆ خوای گەورە : بە گیانی تۆ ❌ بە ڕۆحی تۆ ❌ بە چاوی تۆ ❌ بە شەڕەفم ❌ بە ویژدانم ❌ بە تەلاقم ❌ بە ئیمانم ❌ بە ئاسمان ❌ بە کەعبە ❌ بە غەوز ❌ بە سەری شێخ ❌ بە سەری باوکم ❌ بە قەبری باوکم ❌ بە قەبری دایکم ❌ به ماڵی خوا ❌ بەو نیعمەتە ❌ بە نان ❌ بە خوان ❌ بە کات ❌ بە ڕزق ❌ بە خواردن ❌ بە مەغریب ❌ بە پێغەمبەر ... صلى الله عليه وسلم ❌ بە سەری پێغەمبەر ... صلى الله عليه وسلم ❌ بە قەبری پێغەمبەر .....صلى الله عليه وسلم ❌ بەو مزگەوتە ❌ بەگۆڕی ڕەحمەتی ❌ بە گۆڕی شەهیدان ❌ بە ...!!!هتد..... هەتاکۆتایی .... ئەمانە هەمووی سوێند خورادنە بە غەیری خوا و هاوبەش (شرك) بڕیاردانە بۆ خوا ، پێغەمبەر ﷺ فەرموویەتی : [ مَنْ حَلَفَ بِغَيرِِ اللهِ فَقَدْ كَفَرَ أو أشرَكَ] رواه ترمذي . واتە : [ هەر کەسێک سوێند بخوات بە جگە لە خوای گەورە ئەوا بەدڵنیاییەوە کوفری کردووە یاخود هاوبەشی بۆ خوای گەورە بڕیارداوە ] . لە پێناو ڕەزامەندی خودای پەروەردگار بڵاوی بکەنەوە .\nhani halkawt 19 timmar sedan\n@Shler Ahmad 🎥🔮🔮🔮\nRaman Pasha 5 timmar sedan\nاوةي سبسكرابم بكان أي كةمةوة دةست خوش مامة نةڤيد بةردةوامبة 💗💗💝💝💝💝\nSuraia Mina 5 timmar sedan\nEsa Esa 6 timmar sedan\nئوشتا نە هەر لەکوردێ هەربژی بەخۆمان\nMohammad Sedighi 6 timmar sedan\nهه ر که سی ئه لیت نه وید یه کیک له باشه کانی سه ر دمی کوردوستان و‌جیهانه لایک بکات😍😍❤✌✌✌\nAryaz kurd 6 timmar sedan\nbzhi kurdistan baw gornya dlam dale kurda dlakam❤💛💚\nHAMA GARMYANI 7 timmar sedan\nسبم بکەن ئەکرێنەوە💕💙\nAqRaWi 7 timmar sedan\nKurda kurda dla kam ❤\nBX XB 8 timmar sedan\nJoy klein 9 timmar sedan\nWesbo milleta ma, wesbo Kurd û Kurdîstan ❤💛💚🇻🇳\nMALK KOVAN 10 timmar sedan\nKurda kurda dilakm\nArya Dyar 10 timmar sedan\nARYA DYAR ROZHA LYA ARYA ASI\nGalay Paez 10 timmar sedan\nNavidm xosh nawe bas barasty goranyaky zor zor shaza bzhyt\nAram Muhamad 12 timmar sedan\nخۆششششش خۆششششش کەناسکە کەناسکە کە جوانە کە جوانە\nDark panda 13 timmar sedan\nrebwar dler 13 timmar sedan\nShaz tren gorani la mezhw\nlanea gean 15 timmar sedan\nHama Qwrbani 16 timmar sedan\nLovi I’m 🇸🇦\nHadar Mziry 18 timmar sedan\nkurda kurda kurda dlakam ❤😍\nahmed kamaran 18 timmar sedan\nJoan 18 timmar sedan\nJ’adore cet chanson, j’adore peuple du Kurdistan. vous êtes incroyable ❤ From Switzerland🇨🇭and Kurdistan🇹🇯🥰\nanas waled 19 timmar sedan\nstories 19 timmar sedan\nKURD .JOKKER 19 timmar sedan\nNaVid zardi ramzy hunary kurdy. Bas ba xoy bzhyyt\nAchmad Hujaini 19 timmar sedan\nHazhar S Rasool 21 timme sedan\nIch liebe dich 😘❤🇩🇪🇩🇪\nAMI MAHDAVI ⚡ Dag sedan\nهر بژی 😂😂😂😂\nsara bakhtiari Dag sedan\nHi can we please have the lyrics in English or Farsi for this beautiful song 😍\nHama Kurdi Dag sedan\nHelin Tahir Dag sedan\nRAZ DLOVAN Dag sedan\nSara Sherwany980 Dag sedan\nده شت خوش كاكه نه فيي لوكه خان\nM7amy Dag sedan\nZhilya. Dlawar Dag sedan\nmaria amir Dag sedan\nAli TKD Dag sedan\nبەڕاستی سەری کورد ت بەرز کرد زۆربەی خەڵکی وڵاتانی تر دەستی خۆشی لێدەکردی بەداخەوە هەنێدێک کوردی ش دژایەتیتان دەکەن بەڵام تۆ بە قسەی ئەمانە ناکەوی چاوەڕێی کلیپی نوێ ترین (NAVED ZARDE) up❤❤\nShaysta Barzan Dag sedan\nxalo sniper Dag sedan\nMy cookings طبخاتي Dag sedan\naras salar Dag sedan\nDana sport96 Dag sedan\ndast xosh barhameki nayaba👏👏👏\naynda_chagrin ✅ Dag sedan\nچەند کەس ودوایی بوون بە ٦ملیۆن هاتەوە سەیری بکاتەوە😂❤کێ ئەم گۆرانیەی بە دڵ بوو ڵایک بکات❤جا دەست خۆش کاک نەڤید مردم ئەوەنەی سناپی پێوەبکەم😂❤هەر بژی شازی شاز😁❤\nA question for non Kurds here!Just out of curiosity! What brought you here! When did you start to know Kurds and since you are listening to a Kurdish song, I’m assuming you like our music and probably language as well, what made you get attracted to Kurds! Is it a childhood memory with Kurds or recently found the connection! We have been in Middle East much before a lot of other nations and just a few knew about us before, now we are seeing other nations are recognizing us a lot more than we were used to! As I mentioned earlier, I’m just curious to know how this happened!\nAko Kurt Dag sedan\nزۆر نایەت 2M بوو بەڵام ئێستا سەیرم کرد 6M هە جێ شانازی بۆ کورد کەسی سەرکەوتوو دەگەینێتە 10M نیش\nAryam Barzani Dag sedan\nLi Min Dag sedan\nlove from south korea 🇰🇷 💜\nAlan Biri 5 timmar sedan\nWe love South Korea, they have done a lot of good work here in south Kurdistan ❤\n🌻prenses jigyasa🌻 Dag sedan\nHivi Anger Dag sedan\nBlack Star 🖤✨ Dag sedan\nI love you navid\nSoran slemani Dag sedan\nEla Hanim Dag sedan\nBzhit awaya hunar\nLee Kurdo Dag sedan\nLi kîjan bajarê Kurdistan temaşa diken?\nKcha Eiditoraka Dag sedan\nتکایە سەبسکرابم بکەن\nHaMa Gyan 1122 Dag sedan\n16-6-2021 . ❤❤❤❤❤ کوردە کوردە دڵەکەم ❤❤ ٦ملیۆن و ۲ سەد هەزار\nC Mhamad Dag sedan\nکێ لەدوای ٦ ملیۆنەوە سەیر ئەکات با لایک بکات 6✅\nRasull Hamad Dag sedan\nHo Does Dag sedan\nShex frsat Goran Dag sedan\nVenom Jan 2 dagar sedan\nئەم جارە گۆرانیەکەت خۆش بو بەجدی شاناز دەوری خۆی بینی\nSheren Gyan 2 dagar sedan\nماشا ءالله حلو وو😍😍🤩🤩🇹🇯🇹🇯✌\nRezdar Bokani 2 dagar sedan\nAlan Namiq 2 dagar sedan\nzhilwan _sirwan 2 dagar sedan\nAbdulaziz Omer 2 dagar sedan\nAlnd Azad 2 dagar sedan\n7amo Alshahi 2 dagar sedan\nSinem kurdî bakur 2 dagar sedan\nDest xoş 👏🏻💙😄\nRamazan Aksan 2 dagar sedan\nHer bijî kurde kurdistane 😘🙋🏻♂\nمطبخ المعدلات 2 dagar sedan\nتجنن الاغنية نريد نعرف ترجمتها بالعربي وبالكردي مكتوبة\nayman zaxo 2 dagar sedan\nsilav ji zaxoooo ♥😁😁😁😁\nNWEKAR PUBG 2 dagar sedan\nبژیت مامە نەڤید\nزيويتاب تيتيابني 2 dagar sedan\nuth hhy 2 dagar sedan\nJiqa Jiqa 2 dagar sedan\nالمي اشربه ما لي كلب احب ويا ثع\nUgfbbh Hngtin 2 dagar sedan\nxYaranx xHamahyarx 2 dagar sedan\nGorani akat xer zor xosha 🌸❤🌸❤🌸❤🌸❤🌸❤🌸❤🌸❤🌸❤\nSmart Cuts 2 dagar sedan\nپشتی هەڵکەوت زاهیرتان شکاند\nParea Akram 2 dagar sedan\ntazhan barzan 2 dagar sedan\nNatwanm gwey le nagrm 😭\nHawrz Hashim 2 dagar sedan\nHardi Dri 2 dagar sedan\npash 6 mlion benar sayrm krd 15/6/2021😍🌸🌷\nBlack Star 🖤✨ 2 dagar sedan\nشەش ملیۆن پیرۆزە پاشا نەڤید\nMarea Shwan 2 dagar sedan\nRaz Zin 2 dagar sedan\nRoshnber Pshtewan 2 dagar sedan\nسڵاو لە نەڤید پەمەی💗\nShanaz Jalal 2 dagar sedan\nبژیت ئەوەیە گۆرانی\nکوڕە شێتەکە 2 dagar sedan\nکێ لە6بینەرەوە سەیری دەکا😕😂کوا لایک بکەن چاو قایمینە😒😂\nLya Halmat 2 dagar sedan\nFouzieh Gharejeloo 3 dagar sedan\nسپاس،بی نظیر، زیبا،بسیار دلنشین.سپاسگزارم\nkalarim😏⛔ 3 dagar sedan\nTara Esmail 3 dagar sedan\nTrifeh Azizi 3 dagar sedan\nهر بژین براستی زور خوشه ایستا گورانی کوردی زور قور بون کچان ده‌نن درقصن بو اوه‌ی بازدید یان بچه ته سره اصلا هیچ معنیه کیش یان نیه ماندو نبن ایمه حمایت تان له دکه‌یین گورانی کوردی به پاکی را بگرن امن له ایران زندگیه دکم نازانم کوردی بنوسم\nMusic Time 3 dagar sedan\nكوكتيل اغاني نازدار 🌹koktel Stran Nazdar\nWara Wara Yarm\nKarzan Faruq - Topic\nKarzan Faruq - XANM کارزان فاروق - خانم\nMiran Ali - Way Talar (میران عەلی - وەی تەلار)


قسەیەکی ترەمپ بووە مایەی گاڵتەجاڕی لە وڵاتەکەیدا\n26492 جار خوێندراوەتەوە\nلێدوانێکی دۆناڵ ترەمپ لە ڕۆژی سەربەخۆیی وڵاتەکەیدا بووە مایەی گاڵتەجاڕی لە تۆڕە کۆمەڵایەتییەکاندا.\nدۆناڵد ترەمپ سەرۆکی ویلایەتە یەکگرتووەکانی ئەمریکا لەمیانی پێشکەشکردنی وتەیەکدا لە یادی سەربەخۆیی ئەمریکا، دوچاری شەرمەزاری بوویەوە، کاتێک وتی "لە جەنگی سەربەخۆییدا سوپای ئەمریکا دەستیگرتووە بەسەر فڕۆکەخانەکاندا لە ساڵی ١٧٧٥،" کە ئەو کاتە فڕۆکە هێشتا دروستنەکراوە.\nترەمپ لە وتەکانیدا لە نزیک پەیکەری ئەبراهام لینکۆڵن لە واشنتۆن ڕایگەیاند، "سوپای ئەمریکا لە جەنگی سەربەخۆییدا، دەستیگرت بەسەر ئەو فڕۆکەخانانەی لەژێر کۆنترۆڵی هێزەکانی بەریتانیادا بووە، لە کۆتایی سەدەی هەژدەهەمدا."\nئەو وتانەی ترەمپ دەربارەی فڕۆکەخانە لەکاتێکدایە، گەشت و فڕۆکەخانە تا سەرەتای سەدەی نۆزەهەم بوونی نەبووە لە جیهاندا.\nترەمپ هەڵوێستی سوپای ئەمریکای لەکاتی جەنگی سەربەخۆییدا ناساندووە بەوەی، "هەموو شتێکی کردووە وەک ئەوەی لەسەری پێویستبووە جێبەجێی بکات، بەتایبەت لە قەڵای مەکهنری، کە لەژێر ئاگری موشەکەکاندا بووە و جگە لە سەرکەوتن هیچ شتێکی دیکەی تۆمارنەکردووە."\nئەوەش لەکاتێکدایە، بەگوێرەی سەرچاوە میژووییەکان جەنگی قەڵای مەکنهری، کە ترەمپ ئاماژەی پێ کردووە، لەکاتی جەنگی سەربەخۆییدا نەبووە، بەڵکو لەکاتی جەنگی ساڵی ١٨١٢ی نێوان ویلایەتە یەکگرتووەکانی ئەمریکا و بەریتانیادا بووە.\nئەو قسە و لێدوانانەی ترەمپ، کە ماوەی کاتژمێرێکی خایاندووە، لە میدیا و ناو تۆڕە کۆمەڵایەتییەکانی وڵاتەکەیدا کاردانەوەی جیاجیای لێکەوتووەتەوە و بە شێوەیەکی شەرم ئامێز لێکدرایەوە، بەتایبەت یەکەم گەشتی ئاسمانی و فڕینی فڕۆکە لە ساڵی ١٩٠٣دا بووە، واتە دوای یەک سەدە لەو جەنگەی کە ترەمپ ئاماژەی پێکردووە، جگە لەوەش سەرکەوتوو نەبوو لە باسکردنی جەنگێک لەلایەن سوپای ئەمریکاوە کە لەکاتی سەربەخۆییدا ڕووینەداوە.


10/23/2020 9:23:29 PM\n9332 جار خوێندراوەتەوە\nلە ھەڵبژاردنی پێشووی سەرۆکایەتی ئەمریکا کە لە ٢٠١٦ لە نێوان ھیلاری کلنتۆن و دۆناڵد ترەمپ بەرێوەچوو، لە ھەڵمەتی ھەڵبژاردنەکەدا ماوەی ٢٨ رۆژ لە ئەمریکا بووم، لەو ماوەیەدا لە (٦) ویلایەتی ئەمریکا ئاگاداری ھەڵمەتی ھەڵبژاردنەکان بووم و لە ھەندێک لە کەمپەینەکان بەشداردەبووین، ئەگەرچی من بانگھێشتی خولێکی تایبەت بە رۆژنامەنووسی بنکۆڵکاری کرابووم، بەڵام بەشداریمان لە بەشێک لە ھەڵمەتەکانی ھەڵبژاردنی کۆماری و دیموکراتەکاندا کرد.\nمن کە بە تێڕوانینێکی رۆژھەڵاتی و موتابیعی سیاسەتی دەرەوە و دیوی دەرەوەی ئەمریکام کردبوو، لە دوورە پێشبینی زۆری دەرچوونی ( ھیلاری)م دەکرد و لەناخیشەوە حەزم بە دەرچوونی ئەو دەکرد، بەڵام کە چوومە ئەمریکا و تێکەڵاویم لەگەڵ خەڵکی چین و توێژە جیاوازەکان و شەقامی ئەمریکی بووم تێڕوانینم گۆڕا.\nئەگەر خوێندنەوەیەکی سۆسیۆلۆجی بۆ تاکی شەقامی ئەمریکی بکەیت، کە زۆرینەیان کەمتر گرنگی بە ژیانی سیاسی و دۆخی سیاسی دەدەن، روانینیان بۆ سیاسیەکان زۆر جیاوازە، ئێمە کە ھەندێک جار دەچووینە ناو بازاڕ و شەقامەکان لە ھەندێک ویلایەت دەمانویست رای ھاوڵاتیانی ئاسایی وەربگرین لەسەر ھەڵبژاردن، زۆرینەیان موھتەم نەبوون، وەڵامیان نەدایەوە، زۆر بە گرنگی نەیان گرتبوو.\nبەڵام کاتێک دەمانخستنە بەردەم دوو بژاردە و دەمانوت (ھیلاری) یان (ترەمپ) یەکسەر پێدەکەنین و دەیان وت ترەمپ (crazy) واتا ترەمپ شێتە، وێناکردنی ترەمپ بە شێت مانای وانەبوو کە پێیان خراپ بێت، رەفتار و سلوک و لێدوان و جوڵەکانی جیاواز بوو، جیاوازبوو لە پرۆتۆکۆڵی سەرکردە و کارەکتەرە سیاسییەکان، جوڵە و سلوکەکانی تەعبیری لە ناخی تاکی ئەمریکی دەکرد، ئەو جیاوازییەی ترەمپ بۆ خۆی واقیعێکی لە شەقامی ئەمریکیدا دروست کردبوو، بەو پێیە دانگەی ئەمریکییەکان حەزیان بە کارەکتەری جیاواز بوو، ترەمپ بوو بە دیاردەیەک کە لەناو ھەموو توێژەکاندا باس دەکرا، ئەمەش بە دیوێکدا بۆ ھەڵمەتی ھەڵبژاردن پۆزەتیف بوو.\nلە پاڵ ئەوەی ترەمپ ھەمیشە وەک کارەکتەرێکی سیاسیی و ئابوری بەھێز خۆی پیشان دەدا، کەلتوری ئەمریکییەکان ئەوەیە کە خەڵکی ئازا و بەھێزیان خۆش دەوێت، ھەر سەرکردە و کەسێکی بیانی دەبینن یەکەم وەسفیان ئەوەیە کە سەرکردەیەکی ئازا و بەھێزە، ھیلاری لەرووی کەسایەتی سیاسییەوە بەھێز بوو، بەڵام ئەمریکییەکان لە ھیلاری بەھێزتریان دەویست.\nئێستا ململانێکە لە نێوان ترەمپ و بایدندایە، ئەگەرچی ترەمپ لەماوەی چوار ساڵی رابردوودا خاڵی لاوازی زۆر بوو، بەڵام وەک ھێز و ئازایەتی و لێھاتوویی تائێستاش لە پێش رکابەرەکەوەیەتی، بایدن وەک کەسێکی لاواز و بە تەمەن دەردەکەوێت، بۆیە ئەو لاوازیەی بایدن، خاڵی لاوازی بایدنە بە نیسبەت بەشی زۆری شەقامی ئەمریکییەوە، ئەگەرچی کۆرۆنا دەستبارێکی بەھێزی بایدنە، بەڵام رەنگە تەنھا کۆرۆنا نەتوانێت بایدن بەرێتە کۆشکی سپی.\nبەپێی زۆرێک لە راپرسییەکان بایدن بە چەندین خاڵ لە پێش ترەمپەوەیە، بەپێی راپرسییەک کە لە ١٣/١٠/٢٠٢٠ کراوە (بایدن %٥١ لەبەرامبەردا ترەمپ %٤٣)، بەڵام زۆرجار ئەنجامی راپرسییەکان دروست ناکەونەوە، بەو پێیەی لە ھەڵمەتی ھەڵبژاردنی سەرۆکایەتی ئەمریکای ٢٠١٦، لە زۆربەی راپرسییەکاندا ھیلاری لە پێش ترەمپەوە بوو بەڵام ترەمپ سەرکەوت، لە راپرسییەکدا کە لە ٦/١١/٢٠١٦ کرابوو دوو رۆژ پێش وادەی ھەڵبژاردن لە (واشنتۆن پۆست) بڵاوکرایەوە ( ھیلاری %٤٨ و ترەمپ %٤٣)، بەڵام ئەنجامەکە پێچەوانە دەرچوو.\nمن بەر لە چوونم بۆ ئەمریکا وەک چاودێرێک لەدەرەوە رووداوەکانم دەبینی پێم وابوو کە (ھیلاری) دەرچوونی مسۆگەرە، بەڵام کە چوومە ئەمریکا و نزیکەی مانگێک مامەوە لەناو ھەڵمەتی ھەڵبژاردندا و دوای گەڕانەوەم پێش پڕۆسەی ھەڵبژاردنەکە، رام گۆڕا و وتم بە خوێندنەوەم بۆ گەل و شەقامی ئەمریکی (ترەمپ) سەردەکەوێت.\nسەرئەنجام ھیلاری (٦٣ ملیۆن و ٣٩٠ ھەزار و ٦٦٩) دەنگی بەدەستھێنا و ترەمپیش (٦١ ملیۆن و ٨٢٠ ھەزار و ٨٤٥) دەنگی بەدەستھێنا، لە کۆی (٥٣٨) نوێنەر، ھیلاری (٢٣٢) نوێنەری بردەوە، ترەمپ (٢٩٠) نوێنەری بردەوە کە سەرکەوتن پێویستی بە (٢٧٠) نوێنەربوو.\nئێستاش سەرەڕای گۆڕانی باردۆخی سیاسی و ئابوری و تەندروستی جیھانی، بەڵام بەشێک لە رووداوەکانی ئێستا ھاوشێوەی ھەڵبژاردنی ٢٠١٦ی سەرۆکایەتین، رووداوەکان کاریگەرییان لەسەر لاوازی پێگەی ترەمپ کردووە، بەڵام خاڵی بەھێزیشی زۆرە لەبەرامبەر رکابەرەکەی.\nلە ھەڵبژاردنی پێشوو دەیانوت ترەمپ شێتە، لەم ھەڵبژاردنەدا دەڵێن ترەمپ درۆزنە، رۆژنامەی واشنتۆن پۆست بڵاویکردووەتەوە، لە ماوەی سەرۆکایەتی تا مانگی ئابی ٢٠٢٠ ترەمپ ( ٢٢ ھەزار و ٢٤٧) درۆ یان قسەی ناڕاستی کردووە. ئاسان نییە پێشبینی بۆ بردنەوەی ترەمپ یان بایدن بکرێت، ئەمریکییەکان کارەکتەری بەھێز و جیاوازیان دەوێت، بایدن کارەکتەرێکی زۆر جیاواز نییە کە ترەمپی تێپەڕاندبێ، بایدن ھاوشێوەی ئۆباما نییە، ئۆباما لە ھەردوو خولەکەدا خاوەنی کارەکتەرێکی جیاواز بوو لەبەرامبەر رکابەرەکانی، بۆیە ئاسان نییە بایدن بچێتە کۆشکی سپی چونکە ھێشتا ترەمپ جیاوازتر و بەھێزتر دەردەکەوێت لەچاو رکابەرەکەی، بەڵام بارودۆخی سیاسی و ئابوری و تەندروستی گۆڕانکاری لە پێشبینیەکاندا دەکات و کاریگەری لەسەر گۆڕانی خوێندنەوە و پێشبینی بۆ ئەنجامەکان دەکات و ئەگەری کەوتنی ترەمپیش ئەگەرێکی لاواز نییە.